Тақвимнинг якуний кўриниши маълум\nБунгача 16-тур ҳамда Уругвай терма жамоасига қарши ўтказилган ўйин сабабли қолдирилган 14-тур масаласига ойдинлик киритиб ўтилганди. Тақвимнинг қолган баҳслари эса қуйидагича кўриниш олди.\n19:00. “Локомотив” — “Насаф” (live)\n20:00. “Қўқон-1912” — АГМК\n21:00. “Қизилқум” — “Пахтакор” (live)\n19:00. “Металлург” — “Бунёдкор” (live)\n20:00. “Бухоро” — “Нефтчи”\n21:00. “Навбаҳор” — “Сўғдиёна” (live)\nСуперлиганинг 21 ҳамда 22-тур беллашувларининг аниқ санаси кейинроқ маълум қилинади. Режага кўра, сўнгги икки тур баҳcлари бир вақтда ўтиши шарт. Яъни, жамоалар бир-бири қандай натижа қайд этаётганидан бехабар бўлиши лозим. Агар ҳар олти ўйин принципиал аҳамият касб этса, улар бир вақтда бошланади. Агар бир нечта учрашув шундай аҳамият касб этса, улар бир вақтга қўйилади, қолган ўйинлар кейинги кунга қолади.\nТақвим тузилаётганда Ўзбекистон олимпия терма жамоасининг 4 август санасида йиғинга кириши инобатга олинди. Шунингдек, терма жамоамизнинг Жакартадаги эҳтимолий ўйинлари Суперлига билан тўқнаш келмаслигига ҳаракат қилинди.\nЎФА раҳбарияти МОҚ томонидан Осиё Ўйинларига жиддий тайёргарлик кўриш бўйича топшириқ олганди. ПФЛ шундан келиб чиқиб, Суперлига тақвимига бироз ўзгартириш киритди. Бунинг учун футбол мухлисларидан узр сўраймиз. Умид қиламизки, Равшан Ҳайдаров бошқарувидаги терма жамоамиз Индонезиядаги турнирда муносиб иштирок этади.\nЁшлар жамоамизга омад ёр бўлсин!\nБугун Ёшлар биринчилиги 16-тур доирасида Наманганнинг “Навбаҳор” ёшлари Қаршида “Насаф” ёшлар жамоаси меҳмони бўлишади.\nЖамоамиз ёшлари ўтказилган 14 учрашувнинг 6тасида ғалабага эришиб, 3та ўйинда дурангга имзо чекишган ва қолган 5та баҳсда мағлубиятга учрашган ҳамда 21 очко жамғарган ҳолда, турнир жадвалининг 7-поғонасида боришмоқда. Шуҳрат Қорабоев шогирдларининг тўплар нисбати қуйидагича кўринишга эга:19-23.\n“Насаф” жамоалари ёшлари эса ортда қолган 14та учрашувнинг 5тасида зафар қучиб, 6та ўйинда муроса кўчасини танлашган, 3та баҳсда эса мағлубиятга учрашган. Ёш “аждарлар”нинг ҳисобида ҳам 21 очко мавжуд бўлиб, турнир жадвалининг 6-ўрнини банд этиб туришибди. Қаршиликлар рақиблар дарвозасига 17та гол уриб, ўз дарвозаларидан 16та тўп олиб чиқишган.\nБундан кўриниб турибдики, ҳар 2 жамоанинг очколари бир хил кўринишга эга. Бу эса бўлажак учрашувнинг муросасиз ва курашларга бой тарзда кечишини таъминлайди.\nЁшлар лигасининг 6 апрель куни Наманганда ўтказилган 5-тур доирасидаги “Навбаҳор” – “Насаф” жамоалари ёшлари ўртасидаги ўйинда ёш “аждарлар” Дониёр Нарзуллаевнинг 68-дақиқада урган голи эвазига 1:0 ҳисобида ғалаба қозонишганди. Бугунги учрашувда эса ёш “лочинлар”дан зафар кутамиз.\n“Насаф” – “Навбаҳор” ёшлар жамоаларитўртасидаги ўйин Қарши шаҳридаги “Спутник” қўрғонидаги ёшлар қароргоҳи майдонида соат 18:30да бошланади.\n“Насаф” (Қарши) – “Навбаҳор” (Наманган)\nҲакамлар: Абдурашид Худойберганов (Тошкент), Артём Калинин (Қарши), Фарҳод Усмонов (Қарши), Ҳуснора Жумаева (Қарши).\nЯнги футболчилар рўйхатдан ўтказилди\nХабарингиз бор, 18 июндан бошлаб, Ўзбекистон чемпионатида трансферлар “ойнаси” расман очилган бўлиб, айни пайтда клублар янги футболчиларни рўйхатдан ўтказиш жараёнини давом эттиришмоқда.\nНаманганнинг “Навбаҳор” клуби 6 июль куни ПФЛда таркибга янги қўшилган футболчиларни рўйхатдан ўтказди. Булар – дарвозабон Дилшод Ҳамроев (“Сўғдиёна”), ҳимоячи Игорь Голбан (“Насаф”), ярим ҳимоячилар Шерзод Каримов (“Локомотив”) ва Музаффар Абдуллаев (“Навбаҳор” ёшлар жамоаси), ҳужумчилар Дарко Никач (“Будучность”, Черногория) ҳамда Сарвар Солиев (“Пахтакор”).\n“Лочинлар” сафини 4 нафар ўйинчи тарк этди. Булар – Ненад Иньяц (ҳозирча жамоаси аниқ эмас),Зоҳир Пиримов (АГМК), Беҳруз Содиллоев (“Қўқон-1912”), Ойбек Мирзоҳидов (“Шўртан”).\nСевимли жамоамиз таркибига қўшилган янги футболчиларга омад ёр бўлиши ва ишончни оқлашларини тилаймиз.\nМаркетинг ва матбуот хизмати ходимлари учун семинар\nЖорий мавсумдан бошлаб, Ўзбекистон миллий чемпионати бутунлай ўзгача тартибда ўтказилмоқда. Тарихда илк марта чемпионатимиз титул ҳомийга эга бўлди. Қолаверса, Суперлига учрашувлари олдинги мавсумлар билан солиштирганда ташкилий жиҳатдан анча юқори даражада ўтказилмоқда, ўйинлар телевидение орқали кенг кўламда эфирга узатилмоқда.\nЎз ривожланиш тарихида янги босқични бошлаб олган Ўзбекистон Профессионал футбол лигаси янада янги лойиҳалар устида иш олиб бормоқда. Хусусан, лига ва клубларнинг ҳомийлар билан яқиндан ишлаши ҳамда ўйинларнинг имкон қадар кенгроқ ёритилишини таъминлаш мақсадида\n6 июль куни ЎФА биносида Суперлига клублари маркетинг ва матбуот хизмати бўлими ходимлари учун семинар ташкил этилди. Уни ПФЛ Маркетинг бўлими бошлиғи ўринбосари Бахтиёр Маметов, ПФЛ матбуот котиби Шерзод Ражабов ва ПФЛ матбуот хизмати етакчи мутахассиси Зоҳиржон Акрамхонов олиб боришди. Семинар давомида клубларнинг реклама ҳамда маркетинг соҳасида иш фаолиятини янада яхшилаш, ҳар бир клубнинг ҳомий ҳамда ҳамкорлар билан шартномалар имзолаш орқали ўз харажатларини қоплаш, даромад олиши бўйича таклиф ҳамда тавсиялар берилди. Жумладан, бу борада яхши иш олиб бораётган Наманганнинг “Навбаҳор” клуби маркетинг хизмати эътироф этилди. Шунингдек, интернетда MYCUJOOTV платформасида Суперлига учрашувларини трансляция қилишда қандай жиҳатларга эътибор қаратилиши лозимлиги тушунтирилди.


Перес Криштиану Роналдудан Kicker нашрига берган интервьюси учун изоҳ сўради\n09:46 / 05.11.2015\n"Реал" клуби президенти Флорентино Перес ва ҳужумчи Криштиану Роналду ПСЖ жамоасига қарши ЕЧЛ ўйини арафасида учрашишди.\nПерес футболчилар билан «Сантьяго Бернабеу» кийиниш хонаси ёнида саломлашган. Навбат Роналдуга етганда, президент ундан яқинда берган интервьюсига изоҳ сўраган. Футболчи, ўз навбатида, Перес унинг сўзларини нотўғри тушунганини таъкидлаган.\nЭслатиб ўтамиз, ўтган ҳафтада Роналду Kicker нашрига берган интервьюси чоғида бошқа жамоага ўтиши мумкинлигига шаъма қилган эди.\n"Мен "Реал"дан кетишим мумкинми? Нега энди йўқ? Мен ҳозирда Мадридда ўйнаяпман, бироқ футболда ҳамма нарса бўлиши мумкин. Сени бахтли қиладиган ишни амалга оширишинг лозим. Эртага нималар рўй беришини ҳеч ким билмайди", - деганди ўшанда Роналду.


by · Published 14.03.2020 · Updated 14.03.2020\nЖурналист Муҳаммад Али Аҳмаднинг “Ўзбекистондаги “Ўрусия” мақоласини ўқиб…\nТил бу миллат руҳи, тил бу миллийликнинг олий белгисидир. Тилнинг она сўзи билан ёнма-ён келиши ҳам бежиз эмас. Чунки тилимиз илк бор она алласи билан онгу шууримизга, қалбимизга кириб боради. Демак, она тилимиз ҳам онамиздек муқаддас. Лекин бугун тилимизнинг муқаддаслигига путур етаётгандек. Негаки, нут-қимизда ажнабий калималар шу қадар фаоллашиб кетаяптики, баъзида кимларнингдир ўзбеклигига ҳам шубҳаланиб қоламиз.\nҲатто бундай қусурлар тилимизнинг кўзгуси бўлган айрим оммавий ахборот воситаларида ҳам учраяпти. Масалан, телеканалларда. Уларнинг баъзиларидан ўзбекча номдаги кўрсатувни топиш қийин. “Sketch shou”, “МТV shou”, “Stend up shou”, “Kоmediant shou” бундай “shou”лар қаторини жуда узоқ давом эттириш мумкин. Ишқилиб, яқин орада неча ўн йиллардан буён ўзбек мақолини ўзига ном қилиб келаётган “Оталар сўзи — ақлнинг кўзи” кўрсатуви ҳам қандайдир шоуга айланмасайди.\nУзоққа бормай ўзимизнинг шаҳарларни олсак, ҳозирги даврда “урф бўлган “I love you…” нисбасини Ўзбекистонимизнинг энг сўлим масканлари пештоқига зарҳал ҳарфлар билан ёзиб қўйилганлигига гувоҳ бўламиз. “I love you O’zbekiston”, “I love you Sirdaryo”, “I love you Guliston” ва ҳоказо. Ҳатто бундай изҳор талқини мактабларга нисбатан ҳам қўлланилмоқда. Қаранг, Ўзбекистон халқ шоири Абдулла Ориповнинг “Мен нечун севаман Ўзбекистонни?” деган хитобини бор овозда, ўз тилимизда айтсак, қалбимизда қанчалар фахр-ифтихор туйғуларини жўш урдиради. Ажнабий тилда-чи? Ишончим комилки, бундай ифодада ўша ғурурни ҳис этиб бўлмайди. Демоқчиманки, жонажон Ўзбекистонимиз, Ватанимизга бўлган севгимизни ўзбекчада изҳор қилиш тўғри эмасми!?\nАхир, Ватанга бўлган, халққа бўлган ҳурмат унинг тилига ҳам ҳурмат дегани эмасми? Бошқа тилда ном қўйишни қандайдир янгича ёндашув, яъни ҳозир кўп ишлатилаётган “инновация”деб тушунаётганлар ҳам бордек, назаримда. Аслида эса бундай “янгилик” тилимизга путур етказади. Ва пировардида, мутассади ташкилотлар ва жамоатчиликка ўткир қалам соҳиби Абдулла Қаҳҳорнинг “Нега йўл ҳаракати қоидасини кимдир бузса, ҳуштак чалишадию, агар тилни бузишса ҳеч ким ҳуштак чалмайди”, деган гапини эслатишни жоиз деб билдим.\nАХБОРОТ ХАВФСИЗЛИГИНИ ТАЪМИНЛАШ: НИМАЛАРГА ЭЪТИБОР ЗАРУР?\nСАМАРАДОРЛИК — БОШ МЕЗОН\nby · Published 05.10.2018\nҚАРЗНИ ЎЙЛАБ ОЛИНГ…\nby · Published 17.07.2018


DataLife Engine > Версия для печати > Саида Мирзиёева: «Жамиятимиз «аёлнинг ўзи айбдор» деган қараш учун оғир бадал тўлаяпти»\nDataLife Engine > Жамият > Саида Мирзиёева: «Жамиятимиз «аёлнинг ўзи айбдор» деган қараш учун оғир бадал тўлаяпти»\nГендер тенгликни таъминлаш масалалари бўйича комиссия аъзоси Саида Мирзиёева Термиз ва Шовотдаги нохуш воқеаларга тўхталиб, аёлларга нисбатан тазйиқ ва зўравонлик қилиниши ҳолатлари кўплигининг сабаблари ҳақида фикр билдирди.\nЭслатиб ўтамиз, Термиз шаҳрида мактаб ўқувчисининг номусига тегилгани шаҳар ИИБ томонидан бости-бости қилингани, йигитнинг дўстлари ИИБда ишлаши бунга сабаблиги айтилмоқда.\nХоразм вилоятининг Шовот туманида эса 19 ёшли ҳомиладор келин молхонада ўзини осиб ўлдиргани маълум бўлди. У ўлимидан олдин йўлкира учун қўшнисидан 5 минг сўм қарз олгани сабабли калтакланган бўлиши мумкин.\nСаида Мирзиёева бу воқеалардан кейин хотин-қизларни оиладаги зўравонлик ҳақида сукут сақламасликка чақирди.\n«Аёлларга нисбатан зўравонлик мавзусидаги янгиликлар кейинги кунларда умидсизлик занжирига боғланиб кетяпти.\nЖазосизлик – сукут натижаси.\nҚонунлар бор. Ҳамма қонун олдида бирдек жавоб бериши керак. Aёллар ва болаларга нисбатан зўравонликни ҳаққоний тергов қилиш масаласи бирламчи вазифалар қаторида бўлиши шарт.\nЖиноятчилар жазо муқаррар эканини билсин!» – дея ёзади Саида Мирзиёева.


Х.Холиқовдан таржима. "Унга рақиб дарвозасини ишғол этиш учун тўртта имконият беринг ва у ҳаммасидан фойдаланади" / CHAMPIONAT.asia\n19:00ОЧЛ-2019. "Локомотив" - "Ал Иттиҳод" 1:1. Матнли трансляция 134 18:50Артур: "Месси - "Барса" етакчиси. У жуда ақлли ва ўйинни бошқалардан яхшироқ ўқийди" 5 18:10Вейналдумнинг кузатувчанлиги "Ливерпуль"га ғалаба келтирди 2 17:50"Локомотив" - "Ал Иттиҳод". Стадионга келаётган гўзаллар ва "қорбобо" 25 17:47Акмал Азизхўжаев хотира турнирида бу йил 2010 йилда таваллуд топган авлод қатнашади 0 17:37Перишич: "Интер" ҳар қандай рақибни юта олади, энди "Ювентус" ҳақида ўйлаяпмиз" 3 17:20"Локомотив" - "Ал-Иттҳод". Таркиблар эълон қилинди 39 17:04Омар Момани МЮнинг мағлубиятига аталган карикатура чизди 8 16:10Суперлига. 5-турнинг энг чиройли голлари ТОП-5 13 16:10Клопп: "Манчестер дербисига таъсир ўтказа олмаймиз, МЮ ҳам шундай бўлса керак" 27 15:40"Интер" Икарди ўрнига ҳужумчи топиб қўйди 8 15:15ОЧЛ. "Ал Садд" - "Пахтакор" ўйинига оид маълумотлар 16 15:15"Кардифф" устози: "Салоҳ 9.9 баллик шўнғишни амалга оширди" 15 15:01Тиаго Безерра "Пахтакор" мухлисларидан ўтган йилги совринларини қабул қилиб олди 19 14:54Рейтинг. "Олтин бутса" учун курашга интрига қайтди 22\nХ.Холиқовдан таржима. "Унга рақиб дарвозасини ишғол этиш учун тўртта имконият беринг ва у ҳаммасидан фойдаланади"\n31 июл 18:54\nТеглар : Рууд ван Нистелройван Нистелрой\nИкки қисмдан иборат голланд футболи юлдузларидан бири Рууд ван Нистелрой ҳақидаги ҳикоянинг иккинчи қисмини тақдим этамиз.\nБиринчи қисмда ван Нистелройнинг Голландия чемпионатидан сўнг МЮга йўл олгани ва у ерда кўрган-кечирганлари ҳақида ҳикоя қилгандик. Қуйида эса унинг "Реал"га ўтиши ва ундан кейинги фаолияти ҳақида сўз боради.\n2006 йилнинг 27 июль куни ҳужумчи "Реал Мадрид" билан уч йилга мўлжалланган шартнома имзолайди. МЮ уни 15 миллион еврога сотиб юборганди. Яхши футболчи учун қаерда ўйнашнинг фарқи йўқ экан, ван Нистелрой Испания чемпионатининг 2-туридаёқ "Леванте" дарвозасига учта тўп киритишга муваффақ бўлади. Ўша мавсум у "Осасуна" билан кечган ўйинда 4та гол уради. Чемпионат якунида Рууд 25та гол билан "Энг яхши тўпурар" совринини қабул қилиб олади. Қолаверса, "Реал"нинг 30-чемпионлигига яқиндан ёрдам беради.\n2008 йил "Ювентус"га қарши кечган ЕЧЛ ўйинида ҳужумчи жароҳат олади ва мавсум охиригача сафдан чиқади. Фақат 2009 йилнинг сентябрь ойига келибгина яна сафга қайтади. Майдонга қайтгач "Херес"га қарши беллашувда Рууд яна гол уради, бироқ жароҳати қўзиб кейинги ўйинларда майдонга туша олмайди. Шундан сўнг 2010 йилнинг январида клуб раҳбари уни эркин агент сифатида қўйиб юборишга рози бўлади.\nКўпчилик Рууднинг Мадриддаги фаолияти мобайнида бир воқеани эслайди. "Сантьяго Бернабеу" стадионида Римнинг "Лацио" клуби билан кечган беллашувдан сўнг ван Нистелрой мухлислар ўтирган секторга бориб, бир қизга футболкасини ечиб беради ва негадир трибунадан дарҳол узоқлашмай қизнинг бўйнидан қучоқлаб йиғлай бошлайди. Буни аввалига камералар пайқамай қолади, кейин эса бир оператор кўриб қолиб фақат уни тасвирга туширади.\nКўп ўтмай "Антенна 3" телеканали ўша қизни студияга таклиф этиб, у билан суҳбат уюштиради. Маълум бўлишича, қизнинг исми Жуди бўлиб, у ҳам Рууд туғилиб ўсган шаҳардан экан. Қиз ўта оғир касалликка дучор бўлганди, шифокорлар унинг икки ойдан кўп яшамаслигини айтишган экан. Қизнинг охирги орзуси Рууд ван Нистелрой билан учрашиш бўлган. Шу боис отаси Испанияга олиб келиб машҳур футболчи билан учраштирган. Ўз навбатида ван Нистелрой унга формасини тақдим этиб, тушкунликка тушмаслигини ва ҳаммаси яхши бўлишини айтади ва бўйнидан қучиб йиғлайди. Бор гап шу.\n2010 йилнинг 23 январида ван Нистелрой Германиянинг "Гамбург" клубига кўчиб ўтди. Эндиликда унда Англия ва Испаниядан кейин Германияда ҳам ўзини синаб кўриш фикри туғилганди. Рууд немис клуби билан 18 ойлик шартномага имзо чекади. Голландиялик тўпурар Европа грандлари назаридан четда жимгина фаолиятини давом эттириши мумкин эди. Бироқ амалда бундай бўлмайди.\n"Реал" президенти Флорентино Перес 2011 йилнинг январь ойида унга қўнғироқ қилиб, Мадридга қайтишини, унинг хизматларига Жозе Моуриньо эҳтиёж сезаётганини айтади. Чунки португалиялик мураббий клубни тарк этган Гонсало Игуаин ўрнига бошқа ҳужумчи қидираётганди. Аммо 34 ёшли ван Нистелройни қўйиб юборишга "Гамбург" раҳбарияти кўнмайди. Натижада Рууд токи шартномаси охиригача "динозаврлар" таркибида қолишга мажбур бўлади.\nЎшанда Рууд ван Нистелрой шундай деганди: "Менга шахсан президент қўнғироқ қилиб Мадридга қайтишимни сўради. Ўзим ҳам жон деб қайтсам бўларди, лекин "Гамбург" унамади. Умидларим пучга чиқди. Энди мен ҳеч қачон Европа чемпионлар лигасини юта олмайман. Агар қайтганимда Моуриньо қўл остида бу мусобақада ғолиб чиқишимизни сезгандим. Лекин профессионал сифатида "Гамбург"да қолишимга тўғри келди".\n2011 йилнинг 2 июнь куни ван Нистелрой ўзининг янги жамоаси "Малага" билан 2012 йилнинг 30 июнига қадар шартнома тузади. У "Малага" билан чемпионатда 4-ўринни эгаллайди, Чемпионлар лигаси саралаш баҳсларида ўйнаш имконини қўлга киритади. Рууд андалусияликлар сафида 28 ўйинда майдонга тушиб атиги 4та гол урган. 2012 йилнинг 14 май санасида ван Нистелрой катта футболдан кетаётганини расман маълум қилади.\nГОЛЛАНДИЯ ТЕРМА ЖАМОАСИ\nРууднинг терма жамоадаги дебюти 1998 йилнинг 18 ноябрида рўй берган. Ўшанда Голландия Германияга қарши баҳс олиб бориб 1:1 ҳисобини қайд этганди. Ҳужумчи термадаги илк голини 1999 йил 28 арель куни Марокаш дарвозасига киритган. Афсуски, футболчи жароҳати сабаб Евро-2000га бора олмайди. ЖЧ-2002га эса Голландия чиқа олмаган. Фақат 2004 йилга келибгина ван Нистелрой терма жамоа билан биринчи марта катта мусобақада иштирок этишга муваффақ бўлади.\nЕвропа чемпионатидаги Германияга қарши баҳс охирларида айнан унинг голи сабаб ўйин 1:1 ҳисобида якун топади. Кейинги баҳсларда Рууд яна учта гол уришга эришади. Ярим финалда Голландия Португалияга имкониятни бой бериб мусобақани тарк этади. Натижада мусобақада тўртта гол урган Рууд англиялик Уэйн Руни билан тўпурарлар пойгасида иккинчи ўринни эгаллайди. Биринчи ўрин эса чехиялик ҳужумчи Милан Барошга насиб этади.\nГерманияда ўтказилган ЖЧ-2006 гуруҳ ўйинларида ван Нистелрой уч марта майдонга тушиб атиги битта гол уради. 1/8 финалдан ўрин олган Португалияга қарши баҳсда эса мураббий уни ўйин охиригача захирада ушлаб туради. Натижада голландлар мағлуб бўлиб уйга қайтиб кетишади. Шундан сўнг Рууд бир йилча терма жамоада кўриниш бермайди. У бир йиллик танаффусдан сўнг яна термага қайтиб Швейцарияга қарши майдонга тушади. Қолаверса, Евро-2008га борадиган таркибга киритилади. Европа чемпионатида уч бор майдонга тушган ван Нистелрой 2та гол уради.\n2008 йилнинг августида Рууд ван Нистелрой терма жамоадан кетаётганини эълон қилади. Лекин орадан икки йил ўтиб унда ЖЧ-2010га бориш умиди туғилади. Аммо терма жамоа устози Берт ван Марвейк уни 23талик рўйхатга киритмайди. Жаҳон чемпионатидан сўнг Рууд яна терма жамоага қайтиб, Сан-Маринога қарши учрашувда захирадан тушади ва охирги дақиқаларда рақиб дарвозасига тўп киритади. Ўйин 5:0 ҳисобида тугайди. 2012 йилнинг апрель ойида Берт ван Марвейк баёнот бериб Евро-2012га борадиган футболчилар орасида ван Нистелрой бўлмаслигини айтади. Шундан сўнг қаҳрамонимиз узил-кесил терма жамоа билан хайрлашади. Рууд ван Нистелрой терма жамоа либосида 70та ўйинда иштирок этиб, 35та гол урган.\n2014 йил Рууд Голландия терма жамоаси мураббийлар штабида ишлаш учун Гуус Хиддинкдан таклиф олади. Ван Нистелрой фаолияти давомида Чемпионлар лигасини ютмаган, ўзи ўйнаган ҳеч қайси клубда афсона бўлиб қолмаган, аммо тўпурарлик маҳоратидан фойдаланиб уч бор ЕЧЛнинг "Энг яхши тўпурари" бўлган (2001/2002, 2002/2003, 2004/2005 йилги мавсумларда). Бундан ташқари, у учта элит чемпионат - Голландия, Англия ва Испанияда тўпурар бўлган дунёдаги ягона футболчи ҳисобланади.\n- 2004 йилнинг 10 июль куни футболчи ўзининг ёшликдаги таниши Леонтина Слатс билан турмуш қурган. Уларнинг икки фарзанди бор: қизи Моа Аннет ва ўғли Лайам.\n- Ван Нистелрой голланд футболининг яна бир ёрқин юлдузи Патрик Клюйверт билан бир кун ва бир йилда туғилган.\n- Рууд ва унинг оиласи ҳозирги пайтда турли хайрия тадбирларида иштирок этиб туришади. Улар 1949 йилдан бери фаолият юритиб келаётган "Қишлоқ болаларига ёрдам" хайрия ташкилотининг аъзоси ҳисобланади.\n- 2001 йилнинг 1 май куни ван Нистелрой расман ФИФА томонидан "ФИФА болалар учун ёрдам" жамғармасининг элчиси сифатида тасдиқланган.\nЖамоа сифатида: Голландия чемпиони - 1999/2000, 2000/2001, Голландия Суперкубоги соҳиби - 1999, 2000, Англия чемпиони - 2002/2003, Англия Кубоги соҳиби - 2003/2004, Англия Суперкубоги соҳиби - 2003, Англия лига кубоги соҳиби - 2005/2006, Испания чемпиони - 2006/2007, 2007/2008, Испания Суперкубоги соҳиби - 2008.\nФутболчи сифатида: "ФИФА 100" рўйхатидан жой олган. Голландиянинг икки карра "Энг яхши футболчиси" - 1999, 2000. "Кумуш бутса" соҳиби -1999, 2000, "Бронза бутса" соҳиби - 2007, Англияда мавсумнинг "Энг яхши футболчиси" - 2002/2003, Голландия чемпионатининг энг яхши тўпурари - 1998/1999, 1999/2000, Англия чемпионатининг энг яхши тўпурари - 2002/2003, Испания чемпионатининг энг яхши тўпурари - 2006/2007, Евро мавсумнинг энг яхши тўпурари - 2001/2002, ЕЧЛнинг энг яхши тўпурари - 2001/2002, 2002/2003, 2004/2005.\nВан Нистелрой ҳақидаги ҳикоянинг биринчи қисми бу ерда\nВан Гал Сульшерни танқид қилди 18\nАПЛ. Йил футболчиси совринига номзодлар рўйхати эълон қилинди 28\nВан Дейк: "Месси — жаҳоннинг энг яхши футболчиси, аммо биз уни тўхтатишга уриниб кўрамиз" 27\n"Реал" Эриксен, де Лигт, ван де Бек ва Милинкович-Савичга қизиқиш билдирмоқда 12\nВан Дейк: "Месси - дунёнинг энг яхши футболчиси, "Ливерпуль"га қийин бўлади" 29\nМарк Овермарс: “Ван Галда бошқа ҳеч ким бизни бу босқичга қадар боришимизни кутмаганди” 15\nВан Дейк ўзини дунёнинг энг яхши ҳимоячиси деб ҳисобламайди 16


"МЮ" охирги 3 ўйинининг иккинчи бўлимларида дарвозаларга биттадан ортиқ тўғри зарба бера олмаган\n"Манчестер Юнайтед" клуби Англия чемпионати 16 турида "Борнмут"га қарши кечган учрашувда 1:2 ҳисобида мағлубиятга учради.\nЛуи ван Гаал шогирдлари бу ўйинга қадар Англия чемпионатида "Вест Хэм" (0:0) ва "Лестер"га (1:1) қарши учрашувлар ўтказганди. Бу ўйинларнинг иккинчи бўлимларида "МЮ" дарвозалар томон фақат биттадан тўғри зарба йўллай олган.\nҚайд этиш керакки, Луи ван Гаал мавсум бошидан бери ҳимоявий ўйин услубини қўлламоқда. Айни вақтда 16 турдан кейин 29 очко жамғариб Англия чемпионатида тўртинчи ўринда турган "Манчестер Юнайтед" футболчилари ўтказилган 16та ўйинда 21та гол уриб, 12та ўтказиб юборишган.


Тадбиркорлар ва аҳолини қўллаб-қувватлаш давом эттирилади | O'zLiDeP\nҚорақалпоғистонни ривожлантириш бўйича уч йиллик дастур амалга оширилади\nТадбиркорлар ва аҳолини қўллаб-қувватлаш давом эттирилади\nБугунги синовли давр, машаққатли палла ҳар бир жабҳада инсонларни имтиҳон қилмоқда. Коронавирусга қарши вакцина ва даволайдиган дори воситаси ҳали топилмагани сабабли вақт барчамиздан ушбу инфекция мавжуд бўлган шароитда яшаш ва ишлашга ўрганиш зарурлигини талаб қилмоқда. Президентимиз раислигида куни кеча 13 май куни ўтказилган видеоселекторда эпидемиологик вазият жиловини маҳкам ушлаган ҳолда, карантин талабларини юмшатиш ва буни босқичма-босқич давом эттириш кераклиги таъкидланди. Бу билан аввало, иқтисодий фаолликни тиклаш орқали, аҳолининг ишлаши ва даромад олишини таъминлашга эришилади.\nМасалан, бу борада дадил ҳаракатларни инқирозга қарши курашиш жамғармасидан 3 триллион сўм йўналтирилганлиги, иқтисодий фаолликни таъминлаш учун умумий қиймати 1 триллион сўмдан зиёд бўлган янги инвестиция лойиҳалари бошлаб юборилганлиги мисолида кўришимиз мумкин. Бундан ташқари, яқин ват давомида карантин даврида ишламаган 14 мингта саноат корхонасидан ҳозирги кунда 10 мингтаси ўз фаолиятини қайтадан бошлади. Уларнинг 178 минг ходими ўз иш жойига қайтди. Бу дегани, албатта, аҳоли ўртасида юзага келган муаммоларнинг асталик билан бартараф этилиши деганидир.\nПрезидентимизнинг пандемия шароитида аввалги берилган имтиёзларга қўшимча равишда тадбиркорлар ва аҳолини қўллаб-қувватлаш давом эттирилишини таъкидлаганлари келгусидаги янада фаровон турмуш ва иқтисодий барқарорликни маҳкам тутишга заминдир.\nАйни вақтда карантин сабабли пойтахт билан вилоятлар орасидаги транспорт ва поезд қатновлари тўхтаб қолганди. Президентимиз йиғилишда олис ҳудудларнинг пойтахтимиз билан транспорт алоқасини тиклаш масаласига ҳам алоҳида эътибор қаратдилар. Асталик билан қатновларни йўлга қўйиш кераклиги ўз ўрнида талаб бўлиб қолмоқда.\nЭҳтиёжлар сабабли карантин талаблари юмшатилмоқда. Бироқ ҳар бир инсон ўз саломатлиги, атрофдагилар соғлиги, юрт келажаги учун ҳам шахсий гигиена ҳамда карантин қоидаларига тўла амал қилиши зарур.\nХалқ депутатлари Андижон\nСамарқандда депутатлар ва тадбиркорлар мулоқоти ўтказилди\nҚарши туманида ҳар бир тадбиркор муаммосини биттадан депутат зиммасига олди\nДепутатлар ва тадбиркорлар мулоқотида аксарият кўтарилган муаммолар кредит масаласи бўлди\nФарғонада депутатлар ва тадбиркорлар мулоқоти форуми ўтказилди\nМуаммо депутат кўмагида ҳал этилди\nO‘zLiDeP депутатлари ёшлар билан мулоқот қилди\nАввал хабар берганимиздек, O‘zLiDeP Сиёсий Кенгаши Ижроия қўмитаси “Ёшлар ...\nХизматлар ва сервис соҳасини ривожлантиришда устувор вазифалар белгиланди\nҚайси соҳа жадал ривожланса, ўша соҳа учун хизмат кўрсатиш тизимига эҳтиёж ортаверади. Ўзи ...\nКичик бизнес ва хусусий тадбиркорликнинг жадал ривожланишига тўсқинлик қилаётган, тадбиркорлик ...


hidoyat.uz – “Мовароуннаҳр” нашриётининг сайти - САЛОМАТ НАСЛНИНГ КЕЛАЖАГИ ПОРЛОҚ\nСАЛОМАТ НАСЛНИНГ КЕЛАЖАГИ ПОРЛОҚ\nУлуғлар “Кўнгил боғининг меваси фарзанд эрур”, дейишади. Бу меванинг бенуқсон, соғломлиги кўнгилга хотиржамлик бахш этади. Бу борада Пайғамбаримиз (алайҳиссалом): “Гўдаклар жаннат райҳонларидир”, дея марҳамат қилганлар (Имом Аҳмад ривояти).\nҲар бир ота-она жигарбандлари соғлом, ақлли, илмли, хушхулқ, кўркам бўлишини орзулайди. Шу ўринда савол туғилади: тарбияни қачондан бошлаш керак? Бу саволга кимдир туғилганидан кейин деса, яна кимдир бола оқу қорани ажрата бошлагач, деб жавоб беради. Аслида бу муҳим вазифага ҳали фарзанд туғилмасидан илгари, аниқроғи, оила барпо этилаётган кезларданоқ жиддий эътибор бериш зарур. Тўйдан олдинги тиббий кўрик бу борадаги асосий омиллардан биридир.\nМўътабар манбаларда келтирилишича, дилбандларни камолга етказишдаги муҳим масалалардан яна бири ҳалол луқмадир. Ҳадиси шарифларда алдов, хиёнат, фирибгарлик, қўйингки, барча ёмон феъллар нопок луқма билан вояга етган фарзандларда пайдо бўлиши, улар оиласига ҳам, жамиятга ҳам зарар келтириши айтилади. Аксинча, бола ҳалол луқма билан улғайса, комил инсон бўлиши таъкидланади.\nЮртимизда жорий йилнинг “Соғлом она ва бола йили” деб эълон қилиниши замирида ҳам минг йиллик диний, миллий қадриятларимиз ўз аксини топган. Чунки азалдан аждодларимиз аёлларга нисбатан чиройли муомалада бўлиб, эҳтиром кўрсатиб келишган.\nМуҳтарам Юртбошимиз Ўзбекистон Республикаси Конституцияси қабул қилинганининг 23 йиллигига бағишланган тантанали маросимдаги маърузаларида бу мавзуга алоҳида тўхталиб, бундай дедилар: “Ҳақиқатан ҳам болага эътибор бўлажак онага эътибор қаратишдан бошланиши керак. Чунки ҳомиладор аёлнинг руҳий-физиологик ҳолати, барча ҳис-туйғулари, кайфияти она вужуди орқали болага ўтади. Бундан хулоса шуки, болани эъзозлаш учун аввало онани эъзозлаш керак. Бу борада барчамиз масъул эканимизни унутмаслигимиз зарур”.\nДинимиз кўрсатмаларида ҳам доимо аёл шаънини ҳимоя қилишга, ғамхўрлик кўрсатишга чақирилади. Фақиҳ Абу Лайс Самарқандийнинг “Танбеҳ ул-ғофилин” асарида қуйидаги муборак ҳадис нақл этилади: «Пайғамбаримиз (алайҳиссалом) айтдилар: “Ким бозордан фарзандларига ҳадя келтирса, садақа қилган киши каби бўлади, ҳатто уни уларнинг оғзига солади. Тарқатишни қизлардан бошласин, чунки Аллоҳ таоло аёлларга юмшоқлик қилади. Ким аёлларга юмшоқлик қилса, уни Аллоҳ кечиради. Ким қизлари билан хурсанд бўлса, Аллоҳ қиёмат куни уни хурсанд қилади”.\nДинимиз қадрлаган, Юртбошимиз такрор-такрор ғамхўрлик қилишимиз зарур эканини таъкидлаган, шаъни улуғ, қадри баланд аёлларимиз – онамиз, опа-синглимиз, жуфти ҳалолимиз, қиз ва келинларимизни асраб-авайлайлик. Зеро, улар биз орзулаган соғлом наслларимиз давомчисидир.\nНасруллоҳ НУРУЛЛОҲ ўғли,\nПастдарғом тумани “Чандиробод”


Мавзу: "Xiaomi Redmi Note 10 Pro 4G" - Terabayt.Uz\nМавзу: "Xiaomi Redmi Note 10 Pro 4G"\nКамида 6 хил Xiaomi ва Redmi смартфонларида ишкал: компания айбини тан олди\nФойдаланувчиларнинг ёзишларига қараганда, телефонни ўчириб-ёқиш ҳам, ҳаттоки смартфонларни дастлабки созламаларга қайтариш – «Hard reset» усули ҳам фойда бермаётган экан.\nXiaomi тан олишга мажбур бўлди: Redmi’нинг янги смартфонларида «ишкал» бор!\nГарчи муаммо мавжудлигини тан олган бўлса-да, компания кишиларни ваҳима қилмасликка чақирган ва бу нуқсонлар жуда кам сонли Redmi Note 10 смартфонларида учраётганини таъкидлаган.\nRedmi Note 10 Pro қурилмасининг камера дизайни Mi 10 Ultra'дан илҳомланиб яратилган, чунки асосий камера атрофи кумуш қоплам билан безалган.\nУшбу совға сизни хурсанд қилиши аниқ.\nRealme кучайиб бораётгани сабабли, Xiaomi янги авлод камерофонларини «тажовузкор» нархларда чиқаряпти. Тахминларга кўра, улар 108 мегапикселлик камерага эга энг арзон смартфонлар бўлиши керак.\nТўрт хил Redmi Note 10 ҳамёнбоп камерофони тақдимот куни билан дўконга чиқди!\nRealme кучайиб бораётгани сабабли, Xiaomi янги авлод камерофонларини «тажовузкор» нархларда чиқариши маълум бўлган.\nXiaomi India бошқарувчи директори ҳамда глобал вице-президент Ману Кумар Жайн ўзининг Twitter-аккаунтида Redmi Note 10 туркумидаги камерофонларнинг тизер видеоини эълон қилди.\nRedmi Note 10’нинг илк тизери: «ёнғоқчақар»нинг муносиб издоши!\n«Кичкина Кинг-Конг»нинг қайтиши ҳақидаги постер ушбу туркумдаги янги смартфоннинг тақдимоти яқин эканлигидан далолат беради. Демак – RedmI Note 10 модели ҳам Redmi Note 7 каби пишиқ бўлиши кутилмоқда!\nСмартфонлар 700-сериядаги Qualcomm процессори билан чиқарилади; катта эҳтимол билан, бу Snapdragon 750G моделидир. Лекин уларнинг 5G тармоғини қўлламайдиган версияси ҳам бўлиши кутилмоқда.\nRedmi Note 10 Pro 4G ҳам тайёр: унинг нимаси Galaxy Note 20 Ultra’дан олинган?\nУшбу смартфон бир нечта версияда чиқиши мумкин ва, аллақачон бир нечта регуляторда сертификатланганига қараганда, унинг тақдимоти яқин.


Тожикистонда полиомиелит тарқалмоқда\nАсосан беш ёшгача бўлган гўдакларда кузатиладиган полиомиелит вируси асаб тўқималарини ишдан чиқариб, бир неча соат ичида организмни фалажлантириши мумкин.\nЙил бошидан буён полиомиелитга чалинган 128 нафар болакай орасида 10 гўдак ҳалок бўлганини маълум қилган Жаҳон соғлиқни сақлаш ташкилоти касаллик асосан Тожикистоннинг Афғонистон ва Ўзбекистон билан чегарадош ҳудудларида кўпроқ қайдга олинаётгани билдирмоқда.\n2002 йилда Тожикистон гўдаклар полиомиелитидан холи мамлакат сифатида эълон қилинган эди.\nХалқаро соғлиқни сақлаш ташкилоти матбуот бошлиғи Сона Берининг маълум қилишича, тиббий ташхис марказлари Тожикистонда 100 дан ортиқ гўдак бу касалликка чалинганини аниқлаган.\nБу маълумотлар Тожикистон Соғлиқни сақлаш вазирлиги расмийси Аъзам Мирзоев томонидан ҳам тасдиқланди.\n- Биз шу касаллик билан оғриганда гумонланаётганлар қонини Москвадаги лабараторияларга ташхис учун юборган эдик. Ҳозирча фақат етти нафар болада шу касаллик вируси борлиги аниқланди. Қолган анализлар натижаларини ҳам шу яқин кунларда оламиз. Айни пайтда республикамизнинг 20 дан ортиқ туман ва шаҳарларида полиомиелит билан оғриган 128 нафар қайдга олинган. Уларнинг аксариятини ёш болалар ташкил қилаётгани ташвишлидир, деди Аъзам Мирзоев.\nТожикистон Соғлиқни сақлаш вазирлиги расмийси Тожикистон томони бу борада Халқаро Соғлиқни сақлаш ташкилотига хабар берганини ва у томондан бу касалликнинг тарқалиш сабабларини ўрганиш ва амалий ёрдам бериш учун экспертлар юборилишини сўраганини билдирди.\nВазирлик вакили, гарчи мамлакатда полиомиелитга қарши миллий дастур йўлга қўйилган эса-да, республика аксарият жанубий ҳудудларида бу касалликнинг кенг тарқалаётганини яширмади.\nУнинг айтишича, қўшни давлатлар билан борди-келдилар бугунги кунда Тожикистонда полиомиелитнинг кенг тарқалаётганидаги асосий омиллардан биридир.\n- Халқаро соғлиқни сақлаш ташкилоти маълумотларига кўра, қўшни Ўзбекистон ва Афғонистонда полиомиелит қайдга олинган. Ўз навбатида, бу мамлакатлар билан борди-келдилар касалликни мамлакатимизга олиб келаётганига шубҳа йўқ. Биз шу йил май ойида аҳолини полиомиелитга қарши эмлашни режалаштирганмиз. Шу мақсадда ҳозирда 4 миллион флакон ваксина киритилган. Шунингдек, Тожикистон Халқаро соғлиқни сақлаш ташкилотидан Марказий Осиёдаги барча мамлакатларда полиомиелитга қарши эмлашни йўлга қўйишни таклиф қилдик ва таклифимиз ижобий қабул қилинди, дея маълум қилди Аъзам Мирзоев.\nРасмийнинг қайд этишича, Тожикистонда эмлаш жараёни уч босқичдан иборат бўлиб, дастлаб тахминан 1 миллион гўдак бу касалликка қарши эмланади.


Хабиб: "ММАдан зерикдим, катта футболдан таклифлар бор" / CHAMPIONAT.asia\nХабиб: "ММАдан зерикдим, катта футболдан таклифлар бор"\n03 мар 23:21\nТеглар : Ал ВаслХабиб Нурмагомедов\nUFC бўйича жаҳон чемпиони Хабиб Нурмагомедов футбол ўйнаш иштиёқи борлигини айтди.\n- Инстаграмдаги видеода Сиз футбол ўйнашга тайёрлигингизни ва таклифларни ўйлаб кўришингизни айтгандингиз. Сизга таклифлар бўлдими?\n- Ҳа, БААнинг "Ал Васл"идан, шунингдек, "Фенербахче"дагилар алоқага чиқишди. Златан Ибрагимович мени "Милан"га таклиф қилди. Европа, Туркия ва БААдан таклифлар бўлди, Сизга шунинг ўзи етиб ортса керак.\n- Сизга профессионал футболнинг нима кераги бор?\n- Чунки ММАдан зерикдим. Энди бошқа соҳада рақобат қилиб кўрмоқчиман.\n- Отангиз "Спартак"нинг мухлиси эди. Аммо сиз "Анжи"ни яхши кўраман, деб айта оласизми?\n- Севимли жамоаларимдан бири. Россия футболида яхши ўйинларга мухлисман. Мен учун ўйинлар қизиқ ўтса, рақобат ўсса бўлгани. ЕЧЛ ёки Европа лигасидаги ўйинлар эса доим бизни хафа қилади.Чемпионатимиз Европанинг топ-8 даражасига киришини истаган бўлардим.\nХави "Ал Садд"да қолади (AS) 4\n04 мар 00:09:05\nHabib darvozaga turmoqchimi? xD\n03 мар 23:24:58\nХабиб сан мма кироли боб колавер футболга утишинг керакмас,хамма уз ишини килгани яхши\n04 мар 19:19:27\nЖа оширворибди. Фудбол бу кучоклашиш эмас унда техника тезлик деган нарсалар бор сенда эса факат кучоклашиш техникаси бор\n04 мар 07:41:16\nFutbolda maza tup tepib yuraman deyapti shekillida. Uning uchun bizni mtjda uyna ushanda kayf qilasan.\nXoxlagan tomonga to'pni tepish imkoniyati bor bizni MTJ da demoqchiszda xaxaxa\n04 мар 05:50:02\n04 мар 05:40:10\nOmad senga fudbolda xam lekin xaqiqiy erkak timsoli bor.\nKim nima desa desin baribir MMA da eng zo'risan.\n04 мар 00:08:22\nBizda shunga uxshashi bulgandi Alisher uzoqov)))\n03 мар 23:50:37\nSan pudbochi bosen , hakam sandan qorqib karchika korsatomasa kere...Qapasiniga qayt tinchgina...\n03 мар 23:33:45\nBittasi bolardi Useyn Bolt degan,chumchuq soysa ham qassob sõysin Xabibulloh Aka\n03 мар 23:28:02\nPULI KO'PNING QILIG'I KO'P


Луис Суарес: «Сабрли бўлишимиз керак» - EFFECT.UZ\nЛуис Суарес: «Сабрли бўлишимиз керак»\n. 09:50 | 17.05.2021\nМадриднинг “Атлетико” клуби ҳужумчиси Луис Суарес Испания чемпионати 37-тури доирасидаги “Осасуна” билан ўйин ҳақида ўз фикрларини билдириб ўтди.\n“Барча айтадики сиқилиш – “Атлетико”га хос хислатлардан бири. Лекин мен бундай деб ўйламайман. Биз ўз мақсаларимизга эришиш учун жуда катта кўламда ишлашимиз керак эди. Бу йўлда жуда жуда кўп омадсизликларга учрадик, айниқса шахсан ўзим.\nГол – бу қувонч лаҳзаси. Лигада чемпион бўлиш учун сабрли бўлиб, кутишимизга тўғри келди” – дейди уругвайлик форвард AS нашрига берган интервьюсида.\nTeglar:«Атлетико Мадрид», Ла Лига, Луис Суарес, Суарес\nБухоро шаҳар ҳокими дам олиш кунларида сайёр қабул ўтказгани айтилмоқда\nЛегионерларимиз Президент кубоги соҳиби бўлишди\n“Ливерпуль” “Арсенал”ни янчиб ташлади, “Атлетико”эса қийинчилик билан ғалабага эришди\nСерхио Агуэро футболдан кетадими? Мутахассислар у ҳақида қандай фикрда?


И.Савицкий музейидаги миллион долларлик суратни қайта...\n22.05.2019 09:04 0 2496\nФото: «Xabar.uz» / Абдуқодир Мўминов\nЎтган йилнинг июл ойида Қорақалпоғистондаги И.Савицкий номидаги музейда рассом Александр Шевченконинг мўйқаламига мансуб «Челак кўтарган аёл» («Баба с вёдрами») асари жиддий зарар кўргани ҳақида хабарлар тарқаб кетган эди.\nХабарларда музейда ёнғинга қарши тизим ишлаб кетгани ва асарга сув тегиб, бўёғи кўчгани айтилганди. Ўшанда бир қатор ОАВларда асар 60 фоиз зарар кўргани маълум қилинган.\nМаданият вазирлиги ташаббуси билан ўтказилаётган Қорақалпоғистондаги пресс-тур доирасида «Xabar.uz» мухбири ушбу ҳолат юзасидан ташкил этилган суриштирувда иштирок этди ва асар ҳолати билан танишди. Ўтказилган музокаралардан сўнг музей раҳбарияти «Челак кўтарган аёл» асарининг айни вақтдаги ҳолатини матбуотга намойиш этишга розилик билдирди.\n«Xabar.uz»га расман маълум қилинишича, асар аввал айтилганидек 60 фоиз эмас, балки 9 фоиз зарар кўрган ва уни тиклаш имконияти мавжуд. Юқори савияли рассом-реставратор Надежда Кошкина ўтган йили И. Савицкий музейига ташриф буюрган ва дастлабки тиклаш ишларини амалга оширган.\nЯқин вақтлар ичида Кошкина яна юртимизга келади ва асарни тиклаш ишларини давом эттиради. Баъзи манбаларда айтилишича, «Челак кўтарган аёл»нинг қиймати бир неча юз минг АҚШ долларидан бир ярим миллион АҚШ долларига қадар бориши мумкин.\nМаданият 17/05, 11:54


Ротация қилинган “Тиббиёт фанлари” бўйича илмий-техник кенгашининг илк йиғилиши ўтказилди\nИнновацион ривожланиш вазирлиги ҳузуридаги “Тиббиёт фанлари” бўйича Илмий-техник кенгашининг ротациядан кейинги таркиби илк йиғилиши онлайн тарзда ўтказилди. Мажлисда Илмий-техник кенгаш (ИТК) тўғрисидаги низомга асосан Кенгаш фаолиятини ташкил этиш тартиби, унинг аъзоларининг асосий вазифалари кенгашнинг барча аъзоларига тушунтирилди. Ҳар бир ИТК аъзоси Кенгашда иш бошлашидан олдин коррупцияни олдини олиш мақсадида вазирлик томонидан ишлаб чиқилган Мажбуриятнома имзолаши Кенгаш фаолиятининг шаффофлиги, адолат билан иш юритилишини таъминлашга хизмат қилиши таъкидланди.\nШунингдек, мажлисда кун тартибига киритилган Давлат илмий-техник дастурлари доирасида бажариладиган амалий ва инновацион лойиҳалар танловларига тақдим қилинган лойиҳалар муҳокамаси ўтказилди.\nМажлисда кўриб чиқилган лойиҳалар қаторида “Қариндош донордан олинган буйрак трансплантатида рад этилиш жараёнини эрта аниқлаш ва унинг олдини олиш бўйича дастурий маҳсулотни ишлаб чиқиш” мавзусидаги амалий лойиҳа учун топширилган лойиҳалар муҳокама қилинди. Танловга топширилган лойиҳаларнинг экспертларнинг хулосалари, фикр-мулоҳазалари тингланганда шу нарса маълум бўлдики, аксарият лойиҳа илмий раҳбарлари лойиҳани тайёрлашда қариндош донордан олинган буйрак трансплантатида рад этилиш жараёнини эрта аниқлаш ва унинг олдини олишнинг асосан клиник кўрсаткичлари ҳақида баён этганлар, бу ишлар эса бугунги кунгача ҳам олимларимиз, ҳам шу соҳа шифокорлари томонидан амалга ошириб келинмоқда. Бу мавзуни эълон қилишдан лойиҳанинг олдига қўйилган мақсад очиб берилмаган, илмий жамоа таркибига дастурчи мутахассислар жалб қилинмаган. Лойиҳа олдига қариндош донордан олинган буйрак трансплантатида рад этилиш жараёнини эрта аниқлаш ва унинг олдини олиш бўйича дастурий маҳсулотни ишлаб чиқиш вазифаси қўйилган экан, бу лойиҳанинг натижаси айнан аниқ маҳсулотга қаратилган бўлиши талаб этилади.\nЭкспертлар томонидан ижобий хулоса олган, амалий лойиҳа учун қўйилган талаблар тўлиқ бажарилган лойиҳалар мажлис жараёнида билдирилган фикр ва мулоҳазалар асосида молиялаштиришга тавсия этилди.\nТасдиқланган Низомга биноан тематик лойиҳалар танловига ҳужжатлар топшириш муддатининг охирги санасигача танлов ҳужжатларида белгиланган талабларга жавоб берадиган камида иккита лойиҳа талабномаси келиб тушган бўлса, танлов ҳақиқий деб ҳисобланади. Бу ҳолда лойиҳа талабномалари экспертиза ва кейинги танлов учун юборилади. Лекин агар танловда битта иштирокчи қатнашган бўлса ёки ҳеч ким қатнашмаган бўлса, у ҳолда танлов бўлмаган деб ҳисобланади, ушбу лойиҳа бўйича бир хил шартлар ва талаблар асосида қайта танлов ўтказилади. Агар қайта танловга муқобил лойиҳа талабномаси келиб тушмаса, танловга келиб тушган битта лойиҳа суҳбат асосида аризачи билан музокара ўтказилиб, ижобий хулоса натижасига кўра белгиланган тартибда кейинги босқичга йўналтирилади. Дастлаб техник ва кейинчалик илмий экспертизани ўтказиш йўли билан якуний хулоса шакллантирилади.\nИТК муҳокамасига шундай лойиҳа ҳам тақдим этилган бўлиб, у экспертлар хулосаси асосида мажлисда атрофлича муҳокама қилинди. Эълон мавзуси нисбатан янги ва техника йўналиши билан кесишган тарзда ўрганилиши талаб этилгани учун аввалига эътирозлар бўлди. Лекин лойиҳа илмий раҳбари мавзунинг долзарблиги ва кутилаётган аниқ маҳсулотни тушунтириб берганидан сўнг лойиҳа бўйича ижобий хулоса қилинишига сабаб бўлди.\nЛойиҳалар юзасидан қабул қилинган ИТК қарори вазирлик Ҳайъати томонидан кўриб чиқилади ва якуний хулоса қабул қилинади.


Чавандозларимиз Европа ареналарида муваффақиятли иштирок этишмоқда / Olamsport.com\nЧавандозларимиз Европа ареналарида муваффақиятли иштирок этишмоқда\nИспаниянинг Олива шаҳрида от спортининг конкур йўналиши бўйича “Mediterranean Equestrian Tour – Spring MET 2020” турнири бўлиб ўтди.\nУнда йилқичилик ва от спорти федерацияси вице-президенти Феруз Абдуллаев, Ўзбекистон замонавий бешкураш федерацияси раиси Баҳромжон Газиев ҳам чавандоз бўлиб ўз маҳоратларини синаб кўришди. Шунингдек, спортчимиз Абдураҳмон Абдуллаев ҳам мусобақада юртимиз шарафини ҳимоя қилди.\nТурнирнинг иккинчи ҳафталигида юртдошларимиз дунёнинг 20 дан ортиқ мамлакатидан ташриф буюрган 80 дан ошиқ спортчилари билан беллашишди. Баҳслар якунига кўра баландлиги 110-150 см бўлган тўсиқлардан ўтиш беллашувларида Абдураҳмон Абдуллаев мусобақанинг кумуш ва бронза медалларига сазовор бўлди. Ушбу мусобақада Бахромжон Газиев чавандоз сифатида мусобақанинг кучли бешлигидан ўрин олди.\nЭслатиб ўтамиз, чавандозларимиз олти бош спорт отлари билан Европа ареналарида ўз иштирокларини давом эттиришмоқда.


Микаэль Секейра: "VAR билан боғлиқ тўхталишлар ҳисобига ўйинимиз яхши чиқмади" / CHAMPIONAT.asia\n20:17"Кристал Пэлас" Дания терма жамоаси ҳимоячиси учун 22 миллион евро тўлайди 0 19:55"Милан" бразилиялик ҳужумчини харид қилишни хоҳламоқда 1 19:47Olamsport: Улуғбек Рашитов Олимпиада чемпиони, Чусовитина фаолиятини якунлаганини расман эълон қилди 1 19:33Роналду Аллегри билан "Ювентус"даги ролини муҳокама қилиб олади 4 19:14Диего Коста Португалия жамоаси сафига қўшилиши мумкин 3 18:55Икарди "Рома"га ўтиши мумкин 2 18:36Олимпиада. Осиё термаларидан икки ғалаба ва икки мағлубият 14 18:09Энди Коул: "Лингард МЮга кучлироқ бўлиб қайтибди" 1 17:53ПСЖ вакиллари Кулибалининг агенти билан учрашди 3 17:30Биринчи лига. "Ғиждувон" трансферлари давом этади, жамоа таркибига бир қатор янги футболчилар қўшилишди 2 17:12Германияда йилнинг энг яхши футболчиси аниқланди 7 16:54Доннарумма "Милан"да ПСЖдагидан кўра кўпроқ маош олиши мумкин эди 6 16:31"Ливерпуль"нинг собиқ футболчиси: "Санчо "Олд Траффорд" юлдузи бўлади" 2 16:13Германияда йилнинг энг яхши мураббийи аниқланди 1 15:59Қатар КОНКАКАФ Олтин Кубогининг ярим финалига чиқди 11\nМикаэль Секейра: "VAR билан боғлиқ тўхталишлар ҳисобига ўйинимиз яхши чиқмади"\n14 мар 19:33\nТошкентнинг "Локомотив" жамоаси ўз майдонида "Навбаҳор" жамоасини қабул қилди ва 1:2 ҳисобида ютқазди.\nУшбу учрашувдан сўнг мезбонлар бош мураббийи Микаэль Секейра фикрларини билдириб ўтди.\n"Ўйин осон ўтмади. VAR билан боғлиқ тўхталишлар ҳисобига ўйинимиз яхши чиқмади. Жамоамиздаги футболчилар ҳам қўлидан келганча ҳаракат қилишди. Мақсадимиз ғалаба қозониш эди. Нима ҳам дердим, "Навбаҳор"ни ғалаба билан табриклайман. Бор гап шу",- дея гап бошлади Секейра.\n- "Локомотив" иккита турдан бери яхши ўйнаб мағлубиятга учрамоқда. Жамоада ички муҳит қандай? Навбатдаги ўйинларда ғалабага умид қилса бўладими?\n- Иккита ўйинда ҳам футболчиларим ёмон ўйин кўрсатишмади. Айрим вазиятлардаги тўп йўқотишлар мағлубиятга учрашимизга сабаб бўлди. Кейинги ўйинларда ғалаба қозонишга ҳаракат қиламиз. Йигитлар берилган вазифани бажаришди. Тўғри мағлуб бўлдик, бунга мен жавобгарман. Олдинга интилишда давом этамиз.\n- Юқорида ўйинчиларда айб йўқлиги, барча кўрсатмаларингизни тўлиқ бажаришгани ҳақида айтдингиз. "Навбаҳор"нинг ғалаба голини заҳирадан майдонга тушган ўйинчилар юзага келтирганини ҳисобга олсак, бугун Виктор Жалиловга тактик томонлама ютқазганингизни тан оласизми?\n- Мен бу ерга кўриб ўйинлар, жараён бошқача эканлигига гувоҳ бўлдим. Буни икки ой ичида ўзгартириб бўлмайди.\nРПЛ. "Локомотив" - "Арсенал" 3:1 0\nРПЛ. "Спартак" биринчи турда ютқазиб қўйди. "Локомотив"да эса ғалаба 1\nРасман: Жасур Жалолиддинов - "Локомотив" футболчиси! +ВИДЕО 17\n"Локомотив" ўртоқлик ўйинида "Истиқлол"ни мағлуб этди 17\nРифат Aкрамхўжаев "Локомотив"да тахлилчи-селекционер сифатида иш бошлади 3\n"Зенит" "Локомотив"ни йирик ҳисобда енгиб, Россия Суперкубоги соҳибига айланди 9


Германия жанубида коронавируснинг янги штамми топилди - xabar.uz\n18.01.2021 22:57 0 1741\nГермания жанубида жойлашган Бавария федерал ерида Гармиш-Партенкирхен шаҳридаги клиникада коронавирус тарқалган пайтда COVID-19нинг янги кўриниши аниқланди. Бу ҳақда «Мюнхнер меркур» газетаси хабар бермоқда.\nМаълумотларга кўра, тиббий муассасада 73 киши коронавирусга чалинган. Улар орасида ходимлар ҳам, беморлар ҳам бор. Шу билан бирга, уларнинг учтасида COVID-19нинг илгари номаълум бўлган штамми аниқланди. Таҳлиллар чуқурроқ текширувлар учун «Шарите» пойтахт клиникасига юборилган.\nОлимлар Гармиш-Партенкирхенда, ҳақиқатан ҳам, коронавируснинг мутлақо янги шакли топилганлигини таъкидлашмоқда. Бироқ ҳозирда мутахассислар унинг хусусиятларидан бехабар.\n«Шарите»нинг ҳисоб-китобларига кўра, дунё бўйича COVID-19нинг 12 мингдан ортиқ мутацияси қайд этилган. Мутахассислар юқиш даражаси юқори бўлганлиги сабабли Британия штаммидан кўпроқ хавотирланишмоқда.\nГермания коронавирус штамм\nХориж Кеча, 14:43\nОАВ: Исроил коронавирус пандемияси устидан ғалаба қилди


Шавкат Мирзиёев миссия раҳбари Оуэн Мерфи...\n22.10.2021 19:34 0 1198\nШавкат Мирзиёев 22 октябрь куни Ўзбекистон Республикаси Президентлигига номзод сифатида ЕХҲТ Демократик институтлар ва инсон ҳуқуқлари бўйича бюросининг (ДИИҲБ) мамлакатимиздаги Президент сайловини кузатиш бўйича миссияси раҳбари Оуэн Мерфи билан учрашди. Бу ҳақда давлатимиз раҳбари Матбуот хизмати хабар бермоқда.\nДИИҲБ мамлакатимиздаги Президент ва парламент сайловларини кузатишда 1999 йилдан буён иштирок этиб келмоқда. 2016 йил декабрь ойида Бюро илк бор Ўзбекистонга давлат раҳбари сайловини кузатиш учун ўзининг тўлақонли миссиясини йўллади.\nБу галги Президент сайловини кузатиш учун ҳам ҳудди шундай делегация Ўзбекистонга келди. Ушбу бирлашган халқаро миссия таркибига Бюродан, ЕХҲТ Парламент ассамблеясидан ва Европарламентдан кузатувчилар кирган.\nТадбиркорлар ва ишбилармонлар ҳаракати – Ўзбекистон Либерал-демократик партиясидан Президентликка номзоднинг сайловолди платформасидаги устувор йўналишлар ҳам кўриб чиқилди.\nШавкат Мирзиёев сайлов ЕХҲТ


Жек Уилшир: “Мен ҳали ўзимни оптимал формамни тиклашим керак” / CHAMPIONAT.asia\nЖек Уилшир: “Мен ҳали ўзимни оптимал формамни тиклашим керак”\n28 сен 14:40\nЛондоннинг “Арсенал” жамоаси ярим ҳимоячиси Жек Уилшир соғлиғидаги узоқ йиллардан бери ўзини қийнаб келаётган муаммолар буткул ортда қолганини айтиб ўтди.\n- Мен ҳали-ҳамон ўз формамни тиклаб боряпман. Аввалги оптимал холатимга қайтишим учун менга янада кўпроқ уйин амалиёти зарур бўлади. Ёзда тўпиғ бўғимларимни операция қилдиришга тўғри келди. Аввалги жарохатларимдан қолган чандиқлар, кейинчалик менга ноқулайлик келтириб чиқарар эди.\nХозир эса тўпиғим билан хаммаси жойида ва у мени безовта қилмаяпти. Энди мен ўзимнинг оптимал формамни тиклаб олсам бўлгани. Ҳозирча менинг кўрсаткичларим унчалик яхши эмас. Мен бундан ҳам яхшироқ харакатлана олишимга ишонаман, - дея Жек Уилширнинг сўзларини келтиради Daily Mail.


УНУТИЛМАС МУҲАММАДДЕК АСЛ ШОИРЛАР...\nИнсоният яралибдики, ўзидан эзгу ном қолдиришга ҳаракат қилади. Ҳаётда кимдир узоқ умр кечирадию, ўтганидан кейин тезда унутилади. Яна кимдир эса қисқа умри давомида ўз номини абадиятга муҳрлайди.\nҚисқа, лекин мазмунли ҳаёти билан ўзидан яхши ном қолдирган инсонлардан бири ўзбек элининг ардоқли шоири Муҳаммад Юсуфдир. У бугун орамизда йўқ. Лекин унинг бетакрор мисралари, ҳеч бир шоирга ўхшамас ва такрорланмас ижоди инсонлар қалбида яшаб келмоқда. Шоирнинг шеърларида шундай таърифу ташбеҳлар учрайдики, у мисраларни ўқиган китобхон беихтиёр уни ҳиргойи қилиб юборади. Шоирнинг гоҳ райхонни, гоҳ жайронни, гоҳида эса ялпизни ўзига энг яқин дўст сифатида эрка кийиклару лолақизғалдоқларни тараннум этгувчи мисралари ҳар қандай ўқувчини беихтиёр сеҳрлаб қўяди.\nШоирнинг китобини варақлар эканман, унинг шеърларидаги ҳар бир мисра қалбимнинг туб-тубидан ўрин олаверади, уларни такрор ва такрор ўқийвераман. Сатрлар шу қадар жозибадорки, шууримга ўрнашиб қолади. Жумладан, "Қизғалдоқ" шеъридаги ушбу мисраларга эътибор беринга:\nКокил ёйсанг ердан бўлак тошойнанг йўқ.\nПешонангдан ўпай десам пешонанг йўқ...\nШоирнинг шеърлари халқона тилда яратилганлиги боис, у ҳар қандай инсоннинг эътиборини қозона олади. Унинг қанчадан-қанча шеърлари қўшиққа айланиб, халқимиз юрагидан чуқур жой эгаллаган. Муҳаммад Юсуф сингари табиат билан, қушлар билан, қўйингки, оламдаги жамики жонзотлар билан тиллаша оладиган, сирлашадиган шоир бўлмаган.\nШоирнинг она Ватанга бағишлаб ёзган шеърларида шундай мисралар учрайди-ки, ундай ташбеҳлар, ўхшатишларни бошқа бир ижодкорнинг шеърларида учратиш мушкул. Оддийгина сўзлардан жозибадор ва маънодор шеърларни ярата олган:\nБир куни онам\nШоир ижодидаги Ватанга бўлган муҳаббат, унинг тараннум этиш мавзуси эса алоҳида бир дунё. Муҳаммад Юсуф қалбидаги Ватанни севиш, англаш, унга бўлган муҳаббат ҳақидаги пурмаъно сатрлар унинг нақадар юксак истеъдод соҳиби эканлигини кўрсатади. Шоирнинг ана шу ноёб истеъдоди халқимиз хотирасида порлоқ юлдуз мисоли нур таратиб туради.\nМуҳаммаддек асл шоирлар асло ўлмайди, улар халқ қалбида мангу барҳаётдир.\n23-умумтаълим мактаби ўқитувчиси.


Коронавирус юқтирган Британия Бош вазири реанимациядан оддий палатага кўчирилди\n29 октябр 2020, Тошкент вақти: 02:21\nБорис Жонсон 27 март куни коронавирусга чалинганини билдирган эди.\nКоронавирусга чалиниб касалхонага ётқизилган Британия Бош вазири Борис Жонсон реанимациядан оддий палатага кўчирилди. Бу ҳақда 9 апрель куни Бош вазир матбуот хизматига таянган ҳолда Британия матбуоти хабар берди.\nҲукумат баёнотида айтилишича, Бош вазир "ўзини жуда яхши ҳис қилмоқда", унинг "кайфияти яхши". Баёнотда Жонсон “соғайишнинг биринчи босқичида” экани таъкидланган.\nЖонсон реанимация бўлимида уч кун даволанди. Чоршанба куни унинг аҳволи яхшилана бошлагани хабар қилинган.\nБританияда шу кунгача 65 минг одам коронавирус юқтирди, вирусдан 8 минг одам вафот этди. Сўнгги 24 соат ичида коронавирусдан Британияда 881 одам ўлди.


Саудия Арабистони юртимиз табиий ўсимликларига қизиқиш билдирди\nБизнес 2 апрел 2021 163\nСаудия Арабистонида Ўзбекистон табиий ўсимликларидан тайёрланган маҳсулотларни сотиш тармоғи ташкил этилади.\nЭлчи Улуғбек Мақсудов миллий маҳсулотларни Саудия бозорига экспортини кенгайтириш масалаларини муҳокама қилиш учун Саудия Арабистонининг «Edweiat» компанияси раиси Сулаймон Ас-Самарий билан учрашди.\nМамлакатимиз элчихонаси маълумотига кўра, «Edweiat» компанияси подшоҳликда табиий ва органик маҳсулотлар савдоси билан шуғулланади. Компания раҳбари Сулаймон Ас-Самарий эса Ўзбекистонда «Меҳригиё» бренди остида гиёҳлар ва табиий ўсимликлардан тайёрланган турли маҳсулотларни Саудия Арабистонидаги дилери этиб тайинланган.\nС.Ас-Самарий «Меҳригиё» компанияси маҳсулотларига катта қизиқиш билан қараши бежиз эмаслигини таъкидлади. «Компания кичик корхона шаклида ташкил етилган бўлиб, сўнг фитотерапия ва муқобил тиббиёт соҳаси мутахассислари саъй-ҳаракатларини бирлаштириш, замонавий фармацевтика ва қадимий Шарқ табобатининг илмий ютуқларини ўзида мужассам қилган. Ҳозирда ушбу бренд Ўзбекистоннинг ички бозорида ҳамда чет давлатларда саломатлик ва гўзаллик учун илғор маҳсулотларни тақдим этишга муваффақ бўлмоқда», - деди у.\nСаудиялик ишбилармон мазкур соҳада Ўзбекистон билан ҳамкорлик қилаётганидан мамнун эканини ва у мамлакатимизга ташрифи давомида маҳсулот тайёрлаш жараёнини яқиндан кузатганини айтди.\nМулоқотда дастлабки босқичда Ар-Риёд шаҳрида «Меҳригиё» маҳсулотлари савдоси учун махсус дўкон ташкил этилиши ва унинг очилиш маросимини ўзбек бренди асосчилари иштирокида ўтказилишини маълум қилди, деб хабар беради «Дунё» АА.\nЭлчихона биносида Саудия Арабистони компаниялари ва импортчилари учун «Меҳригиё» маҳсулотларининг доимий кўргазмаси ташкил этилган.


Ҳайдовчининг ухлаб қолиши сабабли 10 ёшли бола ЙТҲда вафот этди - UzNews.uz\nҲайдовчининг ухлаб қолиши оқибатида автомобиль йўлнинг ўнг томонига чиқиб кетиб ағдарилган.\nИИВ ЙҲХББ Ахборот хизмати хабар беришича, кеча, 1 сентябрь куни соат 12:18 ларда, Навоий вилояти, Конимех тумани ҳудудидан ўтувчи А-379 “Навоий-Зарафшон-Учқудудуқ” автомобиль йўлида 1994 йилда туғилган ҳайдовчи Е.Б. Nexia русумли автомобилни бошқараётиб, ухлаб қолиши оқибатида йўлнинг ўнг томонига чиқиб кетиб ағдарилган.\nОқибатда, Nexia русумли автомобиль йўловчиси 2010 йилда туғилган Г.Н. оғир тан жароҳатлари олиб шифохонада вафот этган.\nУшбу ЙТҲ бўйича Конимех тумани ИИБ ҳузуридаги ТБ томонидан дастлабки терговолди суриштирув ҳаракатлари олиб борилмоқда.


GM Uzbekistan компанияси ишлаб чиқарувчи Ravon R2 ихчам хетчбеки апрель ойи охирларида Россиядаги дилерларига етказилиши керак эди. Аммо объектив сабабларга кўра, машиналар етказиб беришда узилишлар қайд этилган, деб ёзмоқда kolesa.ru портали.\n«Авваллари, Ўзбекистонда ишлаб чиқарилган автомобиллар Россияга темир йўл воситасида етказиларди, – деб изоҳ беришган компания матбуот хизматида. – Темир йўл тарифлари кескин кўтарилгани автомобиллар нархига ҳам таъсир кўрсатиши аниқ эди». Шу боис маҳсулотларни етказиб беришда бошқа усулдан фойдаланишга қарор қилинган, деб аниқлик киритган podrobno.uz сайти.\nRavon R2нинг илк партияси Россияга юк автомобилларида етказиб берилгани сабабли, аввал эълон қилинган нархни ўзгартирмасликка эришилган. Ҳозирча кейинги партиялар нархи ўзгаришига оид маълумотлар мавжуд эмас.\nR2 Россия бозорида 369 000 рублдан (5560 доллар) сотилади. Унинг энг яхши тўпламини 469 000 рублга (7060 доллар) харид қилиш мумкин. Ravon R2га 85 от кучига эга 4 цилиндрли 1,25 литр ҳажмдаги бензинли двигатель ўрнатилган. У Япониянинг "Aisin" фирмаси ишлаб чиқарган 4 диапазонли автоматик узатмалар қутиси ёрдамида ҳаракатланади. Айни вақтда, мазкур модель Россия автомобиль бозорида автоматик узатмалар қутисига эга энг арзон машина бўлиб турибди.\nЭслатиб ўтамиз, Ravon Uz-Daewoo бренди ўрнига келганди. Унинг моделлар қатори R2дан ташқари, Gentra (439 000 рублдан (6600 доллар) бошланади) ва сўнгги синовлардан ўтаётган Nexia’дан иборат. Nexia Россия бозорида 379 000 (5700 доллар) рублдан сотилиши маълум қилинган, дейилади "Кун" нашрида.\n21:08 GM Uzbekistan Қозоғистонга Ravon R2 автомобилларини етказиб беришни бошлади


Ahzob surasi - Vikipediya\nAhzob surasi (arabcha: سورة الأحزاب, nomining maʼnosi — Firqalar) — Qurʼonning 33-surasi. Madaniy suralardan biri, 73 oyatdan iborat. Bu sura Qurʼonning 418–427 sahifasida va 21-22-juzida joylashgan. 90 boʻlib nozil boʻlgan.\nSaba ← 33–sura → Sajda\nAhzob surasi — سورة الأحزاب\nSaba surasi 33 Sajda surasi\nMumtahina surasi 90 Oli Imron surasi\n1 - оят. «Эй Пайғамбар, Аллоҳдан қўрқинг ва кофир, мунофиқ кимсаларга бўйсунманг! Албатта, Аллоҳ билгувчи ва ҳикмат эгаси бўлган Зотдир». Бу оят Абу Суфён, Икрима ибн Абу Жаҳл ва Абул Аъвар Ассаламийлар ҳақида нозил бўлган. Улар Уҳуд жангидан кейин Мадинага келишди. Абдуллоҳ ибн Убайнинг уйига тушишди. Расулуллоҳ (соллаллоҳу алайҳи васаллам) ўзаро гаплашиб олишлари учун уларга омонлик бердилар. Шунда улар билан бирга Абдуллоҳ ибн Саъд ибн Абу Сарҳ ва Таъма ибн Убайриқ ҳам Расулуллоҳ (соллаллоҳу алайҳи васаллам)нинг олдиларига келди. У кишининг ҳузурларида Умар ибн Хаттоб бор эди. Улар: − Бизнинг Лот, Уззо ва Манот каби олиҳаларимизни гапиришдан тўхта. Ким уларга ибодат қилса, фойда етказишини ва шафоат қилишини айт. Биз ҳам сени ва Роббингни тинч қўямиз, − дейишди. Уларнинг сўзлари Расулуллоҳ (соллаллоҳу алайҳи васаллам)га оғир ботди. Шунда Умар (розияллоҳу анҳу): − Эй Расулуллоҳ (соллаллоҳу алайҳи васаллам), уларни ўлдиришга бизга изн беринг, − деди. У киши: − Мен уларга омонлик берганман, − дедилар. Шунда Умар: − Аллоҳнинг лаънати ва ғазаби билан чиқиб кетинглар, − деди. Расулуллоҳ (соллаллоҳу алайҳи васаллам) уларни Мадинадан чиқариб юборишга буюрдилар. Шунда Аллоҳ азза ва жалла ушбу оятни нозил қилди.\n4 - оят. «Аллоҳ бирон кишининг ичида икки юрак қилган эмасдир, шунингдек, сизлар зиҳор қиладиган хотинларингизни ҳам сизларга она қилган эмас. Ва асранди болаларингизни ўз болаларингиз қилган эмасдир. Бу (яъни хотинларингизни «она» дейишларингиз, асрандиларингизни «бола» дейишларингиз) сизларнинг оғизларингиздаги сўзингиздир. Ёлғиз Аллоҳ ҳақиқатни айтур ва унинг ўзи (Ҳақ) ҳидоят қилур. Бу оят Жамил ибн Маъмур Алфахрий ҳақида нозил бўлган. У жуда ақлли, эшитган нарсасини ёдлаб оладиган одам эди. Қурайшликлар: − Бу нарсаларни фақатгина иккита қалби бор кишигина ёдлай олди, − дейишарди. У ҳа: − Менда иккита қалб бор. Мен уларнинг ҳар бири билан Муҳаммаднинг ақлидан кўра афзалроқ ақл юргиза оламан, − дер эди. Бадр кунида мушриклар енгилди. Улар орасида Жамил ибн Маъмур ҳам бор эди. Абу Суфён унга дуч келди. У ковушининг биттасини қўлига осиб олганди. Бошқаси оёғида эди. Абу Суфён унга: − Эй Абу Маъмур, одамларнинг ҳоли қандай? – деди. У: − Енгилишди, − деди. Абу Суфён: − Сенга нима бўлди, ковушингнинг биттаси қўлингда, биттаси оёғингда? – деди. У: − Мен уларнинг иккаласини ҳам оёғимда деб ўйлабман, − деди. Шу пайтда билишдики, агар унинг икки қалби бўлганида эди, ковушини қўлида унутиб қолдирмасди. Шу оятдаги: − (Аллоҳ) асранди болаларингизни ўз болаларингиз қилган эмасдир, сўзи Зайд ибн Ҳориса ҳақида нозил бўлган. У Расулуллоҳ (соллаллоҳу алайҳи васаллам)нинг хизматларида эди. Ваҳий келишидан илгари у киши уни озод қилиб, ўғил қилиб олгандилар. Расулуллоҳ (соллаллоҳу алайҳи васаллам) Зайнаб бинти Жаҳшга уйлангач, (Зайнаб Зайднинг хотини эди), яҳудий ва мунофиқлар: − Муҳаммад ўғлининг хотинига уйланди. Одамларни эса бундан қайтарарди, − дейишди. Шунда Аллоҳ таоло ушбу оятни нозил қилди. Абдуллоҳдан: − Токи Қуръондаги: − Уларни ўз оталари (исми) билан чақиринглар. Шу Аллоҳ наздида тўғрироқдир... ояти (Ахзоб - 5) нозил бўлгунича Зайд ибн Ҳориса эмас, балки Зайд ибн Муҳаммад деб чақирар эдик. Бухорий ривояти.\n23 - оят. «Мўминлар орасида ўзлари Аллоҳга берган (у Зотнинг йўлида жиҳод қилиб, шаҳид бўлиш ҳақидаги) аҳду паймонларига содиқ бўлган кишилар бордир. Бас, улардан (айрим) кишилар ўз аҳдига вафо қилди, (яъни шаҳид бўлди), улардан (айрим) кишилар эса (шаҳид бўлишга) интизордир. Улар (мунофиқларга ўхшаб Аллоҳга берган аҳду-паймонларини) ўзгартирганлари йўқ». Анас (розияллоҳу анҳу)дан: − Амаким Анас ибн Назр Бадр жангида қатнашолмади. (У ҳам Анас деб номланарди). Бу унга оғир ботди ва: − Расулуллоҳ (соллаллоҳу алайҳи васаллам) қатнашган энг биринчи жангга қатнашолмадим. Аллоҳга қасамки, Аллоҳ субҳанаҳу мени бирор жангга қатнаштирса, Аллоҳнинг ўзи қилганимни, албатта, кўради, − деди. Уҳуд жанги бўлганида мусулмонлар саросималаниб қоча бошлашди. Шунда у: − Эй Аллоҳим, мен мана бу мушриклар қилаётган ишдан безорман – покизаман. Мана бу (мусулмон)лар қилаётган ишдан сенга узр айтаман, − деди-да, кейин қиличини олиб юра бошлади. Шунда унга Саъд ибн Муоз йўлиқди. У Саъдга: − Эй Саъд, нафсим қўлида бўлган Зотга қасамки, мен Уҳуд томонда жаннат ҳидини тотяпман (сезяпман), − деб мушриклар билан жангга киришди ва токи ўлдирилгунича жанг қилди. Биз уни ўликлар орасидан топдик. Унда саксон нечтадир жароҳат бор эди. Қилич билан урилган, найза санчилган ва камон ўқи кирган жароҳатлар эди. Мушриклар уни муса қилишганди. Токи синглиси (ёки онаси) уни бармоқларидан танимагунча, биз уни танимадик ва ушбу .......... оят нозил бўлди. Биз: − Ушбу оят у ва унинг ҳамроҳлари ҳақида нозил қилинган, − дер эдик. Муслим ривояти. Анас ибн Молик (розияллоҳу анҳу)дан: − Ушбу ........ ояти Анас ибн Назр ҳақида нозил бўлгандир. Бухорий ривояти. Шу оятдаги: − Улардан айримлари ўз насибасини олди.... сўзи. Бу оят Талҳа ибн Убайдуллоҳ ҳақида нозил бўлган. У Расулуллоҳ (соллаллоҳу алайҳи васаллам) билан бирга Уҳуд жангига чиқиб, қўлидан жароҳатланди. Шунда Расулуллоҳ (соллаллоҳу алайҳи васаллам): − Эй Аллоҳ, Талҳа учун жаннатни вожиб қилгин, − дедилар. Заҳҳок Наззол ибн Сабродан, у Алидан: − Талҳа ҳақида хабар беринг-чи? – деб сўради. Али: − У Аллоҳ таоло китобида у ҳақида .... ояти нозил бўлган кишидир. Талҳа ўз насибасини олганлардандир, келажакда қиладиган ишларида унга ҳисоб йўқдир, − деди. Исо ибн Талҳадан: − Расулуллоҳ (соллаллоҳу алайҳи васаллам)нинг олдиларида Талҳа ўтиб қолди, шунда у киши: − Бу (одам) ўз насибасини олганлардандир, − дедилар.\n33 - оят. «Ўз уйларингизда барқарор бўлинглар (яъни бесабаб уйларингиздан чиқманглар, магар бирон ҳожат учун чиққанларингизда эса илгари динсизлик (даври)даги ясан-тусан каби ясан-тусан қилманглар! Намозни тўкис адо қилинглар! Закотни (ҳақдорларга) ато этинглар ҳамда (барча ишларда) Аллоҳ ва унинг Пайғамбарига итоат этинглар! (Эй Пайғамбар) хонадонининг аҳли, Аллоҳ сизлардан гуноҳни кетказишни ва сизларни бутунлай поклашни истайди, холос». Абу Саиддан: − ....... ояти беш киши ҳақида нозил бўлган: Расулуллоҳ (соллаллоҳу алайҳи васаллам), Али, Фотима, Ҳасан ва Ҳусайн (розияллоҳу анҳум)лар. Ато ибн Абу Рабоҳ: − Менга Умму Сулаймдан эшитган киши эслаб айтиб берди: − Расулуллоҳ (соллаллоҳу алайҳи васаллам) унинг уйида эканлар. Фотима (розияллоҳу анҳо) бир идишда хазира (таом) олиб кирди. У киши: − Эрингни ва икки ўғлингни менга чақир, − дедилар. Али, Ҳасан ва Ҳусайн келишди. Киришиб ушбу хазира (таом)дан еб ўтиришди. У киши уйқу тўшаклари устида эди. Остларида йўл-йўл мато эди. Умму Сулайм айтади: − Мен ҳужрада намоз ўқиётгандим. Шунда Аллоҳ таоло ....... оятни нозил қилди. Шунда у киши матонинг учидан ушлаб уларни у билан ўради, кейин қўлларини чиқариб, қўлларини осмонга кўтарди, сўнг: − Эй Аллоҳ, мана булар менинг хонадон аҳлим ва хосларимдир. Улардан гуноҳни кетказ ва уларни бутунлай поклагин, − дедилар. Мен бошимни уйга киргазиб: − Расулуллоҳ (соллаллоҳу алайҳи васаллам), мен сизлар билан биргаман, − дедим. У киши: − Албатта, сен яхшиликдасан, албатта, сен яхшиликдасан, − дедилар. Саид ибн Жубайр ибн Аббос (розияллоҳу анҳу)дан: − Ушбу ......... ояти Расулуллоҳ (соллаллоҳу алайҳи васаллам)нинг аёллари ҳақида нозил бўлган. Алқама Икримадан Аллоҳ таолонинг ушбу ......... сўзлари ҳақида айтадики: − Бу оятга кирадиганлар йўқдир. Улар (яъни кирадиганлар) Расулуллоҳ (соллаллоҳу алайҳи васаллам)нинг аёлларидир. Алқама айтади: − Икрима бу гапни бозорда нидо қилиб айтар эди.\n35 - оят. «Албатта, муслим ва муслималар, мўмин ва мўминалар, итоатгўй эркаклар ва итоатгўй аёллар, ростгўй эркаклар ва ростгўй аёллар, сабр-қаноат қилувчи эркаклар ва сабр-тоқат қилувчи аёллар, тавозуъли эркаклар ва тавозуъли аёллар, хайру-садақа қилгувчи эркаклар ва хайру-садақа қилгувчи аёллар, рўза тутгувчи эркаклар ва рўза тутгувчи аёллар, авратларини (ҳаромдан) сақлагувчи эркаклар ва (авратларини ҳаромдан) сақлагувчи аёллар, Аллоҳни кўп зикр қилгувчи эркаклар ва (Аллоҳни) кўп зикр қилгувчи аёллар − улар учун мағфират ва улуғ мукофот (яъни жаннат) тайёрлаб қўйилгандир». Муқотил ибн Ҳайён: − Менга етдики: − Асма бинти Умай эри Жаъфар ибн Абу Толиб билан бирга Хабашистондан қайтгач, Расулуллоҳ (соллаллоҳу алайҳи васаллам)нинг аёллари олдиларига кириб: − Биз (аёллар) ҳақида Қуръонда бирор нарса нозил бўлдими? – деб сўради. Улар: − Йўқ, − дейишди. Шунда у Расулуллоҳ (соллаллоҳу алайҳи васаллам)га бориб: − Эй Расулуллоҳ (соллаллоҳу алайҳи васаллам), албатта, аёллар зиён ва муваффақиятсизликдадир, − деди. У киши: − Нима сабабдан шундай? – дедилар. У: − Чунки яхшиликда фақат эркаклар зикр қилинадилар, аёллар эса ҳеч зикр қилинмайдилар, − деди. Шунда Аллоҳ таоло ..... оятини охиригача нозил қилди. Қутода: − Аллоҳ таоло Расулуллоҳ (соллаллоҳу алайҳи васаллам)нинг аёлларини (Қуръон)да зикр қилгач, муслима аёллар уларнинг (Пайғамбар аёлларининг) олдиларига киришиб: − Сизлар зикр қилиндинглар, бизлар эса зикр қилинмадик. Агар бизда яхшилик бўлганида эди, албатта, зикр қилинардик, − дейишди. Шунда Аллоҳ таоло ........оятини нозил қилди.\n51 - оят. «Сиз (аёлларингиздан) ўзингиз хоҳлаган аёлни қолдириб, ўзингиз хоҳлаган аёлни ўзингизга ҳамхона қилурсиз. Ўзингиз четлатган аёлларингиздан бирон аёлни (ўзингизга яна ҳамхона) қилишни истасангиз, сизга ҳеч қандай гуноҳ бўлмас. Бу (яъни аёлларингизга қилинадиган муомалангизда сизга ихтиёр бериб қўйишимиз), уларнинг кўзлари қувонишига, ғамгин бўлмасликларига ва сиз уларга ато этган нарсага барчалари рози бўлишларига яқинроқ (йўлдир). Аллоҳ сизларнинг дилларингиздаги сирларингизни (ҳам) билур. Аллоҳ билгувчи ва ҳалим бўлган Зотдир». Муфассирлар айтишади: − Расулуллоҳ (соллаллоҳу алайҳи васаллам)нинг баъзи аёллари рашк қилиб у кишига азият етказишди ва кўпроқ нафақа талаб қилишди.Шунда Расулуллоҳ (соллаллоҳу алайҳи васаллам) бир ой, токи ихтиёр бериш ояти нозил бўлгунича, улардан узоқ бўлдилар. Аллоҳ таоло дунё ёки охиратни танлашни уларга ихтиёр берди. Дунёни танлаганларни холи қўйишни, Аллоҳ субҳанаҳу ва Расулини танлаганларни олиб қолишни буюрди. Улар мўминларнинг оналари бўлиб, ҳеч қачон бошқа никоҳланмайдилар. Расулуллоҳ (соллаллоҳу алайҳи васаллам) хоҳлаганларини ўзларига ҳамхона қиладилар, хоҳлаганларини эса ортга сурадилар – қолдирадилар. Улар рози бўлишлари керак. У киши улар учун улуш ажратадиларми ёки йўқми, ёки баъзисини баъзисидан нафақада, улушда ва яқинликда афзал кўрадиларми − ихтиёр ўзларида, хоҳлаганларини қиладилар. Шуларнинг ҳаммасига улар рози бўлишади. Аллоҳ таоло Расулуллоҳ (соллаллоҳу алайҳи васаллам)га шунча кенглик берган бўлса ҳам, у киши улар орасида тенглик билан тақсимот қилдилар. Муоза Оиша (розияллоҳу анҳо)дан: − ...... ояти нозил бўлганидан кейин Расулуллоҳ (соллаллоҳу алайҳи васаллам) орамиздан бир аёлнинг кунида бўлсалар. биздан изн сўрардилар. Муоза айтдики: − Сиз нима дер эдингиз? Ойиша: − Мен: − Агар бунинг ихтиёри менда бўлганида эди, ҳеч кимни ўзимдан устин қўймасдим, − дер эдим, − дедилар. Бухорий ва Муслим ривояти\nҚавм айтади: − Ихтиёр бериш ояти нозил бўлгач, Расулуллоҳ (соллаллоҳу алайҳи васаллам)нинг аёллари талоқ қилинишларидан қўрқдилар ва: − Эй Аллоҳнинг Пайғамбари, молингиз ва танингиздан ўзингиз хоҳлаганча бизга беринг (майли, биз розимиз). Бизни шу ҳолимизда қолдиринг, − дейишди. Шунда ушбу оят нозил бўлди. Ҳишом ибн Урва отасидан, у киши Оиша (розияллоҳу анҳо)дан: − Оиша (розияллоҳу анҳо) Пайғамбар (соллаллоҳу алайҳи васаллам)нинг аёлларига: − Аёл киши ўз нафсини бағишлашга ҳаё қилмайдими? – дер эди. Шунда Аллоҳ таоло ушбу ......... оятни нозил қилди. Шунда Оиша Расулуллоҳ (соллаллоҳу алайҳи васаллам)га: − Ўйлайманки, Роббингиз сизнинг хоҳишингиз борасида сиз учун тезлашди (сизга тез ҳал қилиб берди) – деди. Бухорий ва Муслим ривояти\n53 - оят. «Эй мўминлар, Пайғамбарнинг уйларига фақат сизларни бирон таомга чақирсагина, киринглар. (Ўшанда ҳам) Унинг пишишига кўз тутиб турманглар, балки чақирилган пайтингизда кириб, таомлангач, тарқалинглар ва бирон гапга берилган ҳолингизда (у ерда қолиб кетманглар)! Чунки бу (ишларингиз) Пайғамбарга озор берур, у эса сизлардан (яъни сизларни чиқариб юборишдан) тортинар. Аллоҳ ҳақни (айтишдан) тортинмас. Қачон сизлар (Пайғамбар) аёлларидан бирон нарса сўрасангизлар, парда ортида туриб сўранглар! Мана шу сизларнинг дилларингизни ҳам, уларнинг дилларини ҳам тоза тутгувчироқдир. Сизлар учун Аллоҳнинг Пайғамбарига озор бериш ва унинг ортидан аёлларига уйланишингиз ҳеч қачон дуруст эмасдир. Чунки бу (ишларингиз) Аллоҳ наздида улуғ (гуноҳ) бўлган ишдир. Кўпчилик муфассирлар айтишади: − Расулуллоҳ (соллаллоҳу алайҳи васаллам) Зайнаб бинти Жахшга уйланганларида хурмо ва савиқ (арпадан тайёрланган таом) билан зиёфат бердилар ва қўй сўйдилар. Анас айтадики: − Онам Умму Сулайм мени Расулуллоҳ (соллаллоҳу алайҳи васаллам)га тошли идишда Ҳайс (хурмо, ёғ ва пишлоқли таом) олиб боришга юборди. Боргандим, Расулуллоҳ (соллаллоҳу алайҳи васаллам) менга асҳобларини таомга чақириб келишни буюрдилар. Одамлар келиб еб чиқиб кета бошладилар (кетма-кет, узлуксиз). Шунда мен: − Эй Набиюллоҳ, чақиришга ҳеч кимни тополмай қолгунимча (барчани) чақиргандим, − дедим. Улар тўхтатишди ва одамлар чиқиб кетишди. Уйда уч киши гурунглашиб қолишди. Улар узоқ ўтиришди. Расулуллоҳ (соллаллоҳу алайҳи васаллам) улардан азиятландилар. У киши жуда ҳаёли эдилар. Шунда ушбу оят нозил бўлди. Расулуллоҳ (соллаллоҳу алайҳи васаллам мен билан ўзлари ораларида парда тутдилар. Анас ибн Молик (розияллоҳу анҳу)дан: − Расулуллоҳ (соллаллоҳу алайҳи васаллам) Зайнаб бинти Жаҳшга уйланганларида қавмни чақириб зиёфат қилдилар. Одамлар овқатланишиб, кейин гурунглашиб ўтиришди. Расулуллоҳ (соллаллоҳу алайҳи васаллам) худди туришга тайёрланаётгандек бўлдилар, лекин қавм қўзғалмади. Буни кўриб туриб кетлдилар, қавм ҳам туриб, уч киши қолди. Кейин Расулуллоҳ (соллаллоҳу алайҳи васаллам) келиб, кирдилар. Қарасалар, одамлар ўтиришибди. Кейин улар туриб кетишди. Мен бориб Расулуллоҳ (соллаллоҳу алайҳи васаллам)га улар кетганини хабар қилдим. У киши келиб (ичкарига) кирдилар. Мен ҳам кирмоқчи бўлиб бордим. Шунда Расулуллоҳ (соллаллоҳу алайҳи васаллам) мен билан ўзлари ораларига парда ташладилар ва Аллоҳ таоло ... оятини «...чунки бу ишларингиз Аллоҳ наздида улуғ (гуноҳ) бўлган ишдир»гача нозил қилди. Бухорий ва Муслим ривояти. Анас ибн Молик (розияллоҳу)дан: − Мен Расулуллоҳ (соллаллоҳу алайҳи васаллам) билан бирга эдим. У киши ҳужраларидан бирининг олдидан ўтдилар. У ерда гаплашиб ўтиришган одамларни кўрдилар. Сўнг қайтиб ҳужрага кирдилар ва менинг олдимга тўсиқ ташладилар. Шунда мен Абу Талҳанинг олдига бориб буни унга айтдим. Шунда у: − Агар сен айтаётган нарса ҳақ бўлса, Аллоҳ, албатта, бу ҳақда Қуръонда нозил қилади, − деди. Шунда Аллоҳ таоло .... оятини нозил қилди. Анасдан: − Умар ибн Хаттоб (розияллоҳу анҳу) айтадики: Мен: − Эй Расулуллоҳ (соллаллоҳу алайҳи васаллам), олдингизга яхши одам ҳам, ёмон одам ҳам киради. Мўминларнинг оналарини ҳижобга буюрсангиз бўлмайдими? – дедим. Шунда Аллоҳ таоло Ҳижоб оятини нозил қилди. Бухорий ривояти. Мужоҳиддан: − Расулуллоҳ (соллаллоҳу алайҳи васаллам) билан бирга баъзи асҳоблари ҳам таомланишарди. Улардан бирининг қўли Оишанинг қўлига кегиб кетди. У улар билан бирга эди. Расулуллоҳ (соллаллоҳу алайҳи васаллам) буни ёқтирмадилар. Шунда Ҳижоб ояти нозил бўлди. Шу оятдаги: Унинг ортидан аёлларига уйланиш ҳеч қачон дуруст эмасдир, − сўзи. Атонинг ривоятида Ибн Аббос (розияллоҳу анҳу): − Қурайш саййидларидан бир киши: − Муҳаммад вафот этса, мен, албатта, Оишага уйланаман, − деди. Шунда Аллоҳ нозил қилган нарсасини нозил қилди.\n56 - оят. «Албатта, Аллоҳ ҳам, унинг фаришталари ҳам Пайғамбарга дуою саловат айтурлар. Эй мўминлар, сизлар ҳам у Зотга салавот ва салом айтинглар!» Каъб ибн Ужра: − Расулуллоҳ (соллаллоҳу алайҳи васаллам)га айтилдики: − Сизга салом айтишни билдик, сизга салом айтиш қандай бўлади? Шунда .... нозил бўлди.\nАсмаий айтади: − Бусранинг минбарида Маҳдийдан эшитдим, айтдики: − Аллоҳ сизларни бир ишга буюрдики, энг аввал унинг ўзи шуни қилди, иккинчи фаришталарга қилдирди. Бас, айтдики: − ... Уни (Расулуллоҳ (соллаллоҳу алайҳи васаллам))ни шу оят билан Пайғамбар орасида афзал ортиқ қилди. Одамлар орасида сизларни шу оят билан хослади. Бас, сизлар Аллоҳнинг неъматини шукр қилиш билан қабул қилинглар. Имом Саҳл ибн Муҳаммад ибн Сулаймон: − Аллоҳ таоло ўз сўзи ... билан Пайғамбаримиз (соллаллоҳу алайҳи васаллам)ни шарафли қилган бу шарафлантириш фаришталарни сажда қилишга буюриш билан Одам (алайҳиссалом)ни шарафлантиришдан кўра тўкисроқ ва олийроқдир. Чунки (сажда қилиш билан бўлган) бу шарафлантиришда Аллоҳнинг ўз фаришталари билан бирга бўлиши жоиз эмасдир. Лекин Аллоҳ таолонинг ўзи Пайғамбарга салом айтиш хабарини берди. Бас, Аллоҳнинг ўзидан содир бўлган шарафлантиришдан кўра улуғроқдир. Аллоҳнинг ўзи бунда (сажда қилиш)да иштирок этиши жоиз эмасдир. Саҳл айтган сўз Маҳдийнинг сўзидан олингандир. Эҳтимол, Саҳл Маҳдийни кўриб, ундан олгандур ва шарҳ қилгандур ва буни Одам (алайҳиссалом)ни шарафлантириш билан солиштиргандир. Бу ундан кўра бошқачароқ ва тўкисроқдир. Абу Ҳурайра (розияллоҳу анҳу)дан: − Расулуллоҳ (соллаллоҳу алайҳи васаллам) айтдилар:− Ким менга битта салом айтса, Аллоҳ унга ўнта салом айтади.\n58 - оят. «Мўмин ва мўминаларга бирон гуноҳ қилмасликларидан озор берадиган кимсалар ҳам бўҳтон ва очиқ гуноҳни ўз устларига олибдилар». Ато ибн Аббосдан: − Умар (розияллоҳу анҳу) ансорлардан бир жорияни ясан-тусан қилиб, ўзини кўз-кўз қилиб юрганини кўриб уни урди. Унинг зийнатланиб юришини кариҳ кўрди. У аҳлига бориб Умардан шикоят қилди. Улар Умарнинг олдига бориб, унга азият етказдилар. Шунда Аллоҳ таоло ушбу оятни нозил қилди. Муқотил: − Бу оят Али ибн Абу Толиб ҳақида нозил бўлган. Мунофиқ кишилар унга азият беришар ва обрўсини тўкишар эди. Заҳҳок, Саддий ва Калбийлардан: − Бу оят Мадина кўчаларида юрадиган зинокорлар ҳақида нозил бўлган. Агар аёллар ҳожат ўташ учун кечаси чиқсалар, уларга эргашишарди. Улар аёлга яқинлашиб имо-ишора қилишарди. Агар жим турса, унга эргашишарди. Агар уларга бақириб берса, тийилишарди. Улар чўриларнигина талаб қилишарди. Ўша вақтда эса чўри аёл ва ҳур аёлни ажратиб бўлмасди. Улар кўйлак ва кичик ёпинчиқда чиқишарди. (Ҳур аёллар) буни эрларига шикоят қилишди. Эрлари буни Расулуллоҳ (соллаллоҳу алайҳи васаллам)га айтишди. Шунда Аллоҳ таоло ушбу оятни нозил қилди. Бу сўзнинг саҳиҳлигига Аллоҳ таолонинг ушбу сўзи далолат қилади: Эй Пайғамбар, жуфтларингизга, қизларингизга ва мўминларнинг аёлларига айтинг, устларига ёпинчиқларини ёпсинлар... (Азҳоб – 59) Абу Моликдан: − Мўминларнинг аёллари кечасида ҳожатлари учун чиқишарди. Мунофиқлар уларнинг олдиларидан чиқиб, уларга азият беришарди. Шунда ушбу оят нозил бўлди. Саддий: − Мадина жуда тор жой эди. Аёллар кечасида ташқарига чиқиб ҳожатларини ўташарди. Мадинадаги айрим фосиқ кишилар ҳам чиқишарди. Улар агар устида ёпинчиғи бор аёлни кўришса: − бу ҳур аёл, − деб унга индашмасди. Агар ёпинчиқсиз аёлни кўриб қолишса: − бу чўри – жориядур, − дейишиб унинг бошини айлантириб тегажоғлик қилишарди. Шунда Аллоҳ таоло ушбу оятни нозил қилди.\nKeyingisi: Saba surasi\n33-sura — arabcha matni Oldingisi: Sajda surasi\nQurʼon suralaridan biri — Ahzob surasi haqidagi ushbu maqola chaladir. Siz uni boyitib, Vikipediyaga yordam berishingiz mumkin.\n"https://uz.wikipedia.org/w/index.php?title=Ahzob_surasi&oldid=2059617" dan olindi\nSo‘nggi tahrir 30-Sentabr 2019, 01:49 da amalga oshirildi\nBu sahifa oxirgi marta 30-Sentabr 2019, 01:49 da tahrir qilingan.


Биринчи лига. “Шарқ” минтақаси, 6-тур статистикаси / CHAMPIONAT.asia\nБиринчи лига. “Шарқ” минтақаси, 6-тур статистикаси\n04 май 10:08\n27-28 апрель кунлари биринчи лиганинг “Шарқ” минтақасида 6-тур ўйинлари бўлиб ўтди.\nОртда қолган турда мухлислар бир қатор қизиқарли ўйинларга гувоҳ бўлди. Одатимизга кўра, турнинг эътиборга молик жиҳатларига тўхталиб ўтамиз.\nМЕҲМОНЛАР УЧУН ОМАДЛИ ТУР\n6-турда бўлиб ўтган 6та ўйиннинг 3таси меҳмонларнинг ғалабаси билан якунланган. Яна бир баҳсда дуранг қайд этилган бўлса, қолган 2 баҳсда мезбонларнинг қўли баланд келди. Шундан келиб чиқиб айтиш мумкинки, ортда қолган тур меҳмон клублар учун омадли кечди.\nХусусан “Косонсой” меҳмони бўлган “Қўқон-1912” турнир пешқадамини йирик ҳисобда мағлубиятга учратиб қайтди, 1:4. Ушбу ғалаба қўқонликларни турнир жадвалида 1-ўринга кўтарилиб олишини таъминлади.\nНаманган вилоятининг яна бир вакили “Хотира-79” жамоаси эса Андижоннинг “УзДонгЖу” клубини қабул қилиб ишончли ғалабага эришди ва ўз ҳисобига навбатдаги қимматли уч очкони ёздириб қўйди.\nЖаъфар Ирисметов бошқарувидаги “НБУ-Осиё” ҳам турдан турга ижобий натижага эришиб бормоқда. “Банкирлар” бу сафар Пскентнинг “Истиқлол” жамоаси меҳмони бўлиб, 2:3 ҳисобида ғалаба қозонди ва муҳим уч очкони қўлга киритди.\nБундан олдинги турда чемпионатдаги илк ғалабасини танътана қилган “Пахтакор-2” якшанба куни ўз майдонида “Оқ-тепа”ни қабул қилди. Кўпчилик ушбу ўйиндан олдин меҳмонларни фаворит ҳисоблаганди. Лекин Дилшод Нуралиев шогирдлари осонликча таслим бўлишни истамади ва рақибга дастлабки дақиқалардан бошлабоқ, қийинчилик туғдира олди. Учрашувнинг дастлабки 15 дақиқасида “Пахтакор-2”нинг рақиб дарвозасини икки бор аниқ нишонга олгани ҳам сўзимизни исботлаб турибди. Ушбу голларга жавобан “Оқ-тепа” ҳам икки дақиқа ичида иккита тўп киритишга муваффақ бўлди. Якунда учрашув 2:2 натижаси билан поёнига етди.\n28 апрель, душанба куни турнинг иккита ўйини бўлиб ўтди. Унда мухлислар Тошкент дербисига гувоҳ бўлди. Жумладан “Бунёдкор-2” ўз майдонида “Локомотив-БФК”ни қабул қилиб аранг ғалабага эришди. Муҳиддин Ортиқов бошчилигидаги “қалдирғочлар” учрашувнинг 90+3-дақиқасида пенальтидан тўп киритиб ғалабани ўз томонларига оғдира олишди. Леонид Сенкевич жамоаси эса шу тариқа аламли мағлубиятга учради.\nТурнинг энг сўнгги ўйинларидан бири Тошкентда ўтиб, унда “Обод” Чустнинг “Чуст-Пахтакор” жамоасини қабул қилди. Чемпионатнинг дастлабки турларида кўпчиликда илиқ таассурот қолдирган тошкентликлар шу куни ўзларига сира ўҳшамади. Аниқроғи бунга Виталий Легай жамоаси йўл қўймади. Ўйинда Фарҳод Шокировнинг киритган учта голи эвазига меҳмонлар ғалабани илиб кетди.\n22та гол. Ортда қолган тур ўйинларида ҳаммаси бўлиб 22та гол қайд этилди. Бу ҳар бир баҳсга ўртача 3,6тадан гол демакдир.\nКиритилган голларнинг 10таси мезбонлар ҳисобига ёзилган.\nҚолган 12таси эса меҳмонларга.\nУчрашувларнинг биринчи бўлимида мухлислар жами 9та гол кўришди.\nИккинчи таймда эса сермаҳсуллик янада ошди ва 13та гол киритилди.\n6-турнинг энг тезкор голи муаллифи – Достон Иброҳимов бўлди. “Пахтакор-2” ўйинчиси 11 дақиқадаёқ “Оқ-тепа” дарвозасини аниқ нишонга олди!\nАксинча турнинг энг сўнгги голи муаллифи эса – Нодир Мавлонов бўлди. “Бунёдкор-2” сардори 90+3-дақиқада “Локомотив-БФК” дарвозасига пенальтидан тўп киритиб жамоасига муҳим ғалаба келтирди.\nУшбу турда энг кўп голни “Қўқон-1912” урган, 4та!\nАксинча энг кўп тўп ўтказиб юборган жамоа эса – “Косонсой” бўлди, 4та!\nГол ўтказмаган жамоалар – “Хотира-79” ва “Бунёдкор-2”!\nГол ура олмаган жамоалар – “УзДонгЖу” ва “Локомотив-БФК”\n3та пенальти. Ҳаммаси аниқ.\nПенальти тепганлар: Раҳматулло Мелибоев (“Қўқон-1912), Расул Шуҳратов (“Обод”), Нодир Мавлонов (“Бунёдкор-2”).\nУшбу турда 3та дубл қайд этилди! 2та гол урганлар: Отабек Ҳайдаров (“Қўқон-1912”), Абдулатиф Абдуқодиров (“НБУ-Осиё”), Достон Иброҳимов (“Пахтакор-2”) бўлди.\nШунингдек 6-турда битта ўйинда учта гол урган футболчи ҳам учаради. Бу Фарҳод Шокировдир. “Чуст-Пахтакор” ҳужумчиси Тошкентда “Обод” дарвозасига учта гол киритиб жамоасига ғалаба келтирди!\nУшбу турдан кейин ҳам тўпурарлар рўйхати пешқадами ўзгармади. Аниқроғи “Истиқлол” ҳужумчиси Исроил Турсунов ҳамон 6та голи билан етакчи бўлиб турибди.\nОртда қолган турнинг 6та ўйинида ҳакамлар жами 26 нафар футболчини сариқ карточка билан сийлади.\n* Шундан тенг ярми яъни13таси мезбон жамоа ўйинчилари томон кўрсатилган бўлса, қолган яна 13таси эса меҳмонлар ҳисобига ёзилди.\n* “Пахтакор-2” – “Оқ-тепа” ўйини турнинг энг қўпол баҳси бўлди. Мазкур учрашувда бош ҳакам Рустам Тоилбжонов жами 8та ўйинчини сариқ карточка билан огоҳлантирди.\n* Турнинг энг интизомли жамоаси “НБУ-Осиё” бўлди. Эътиборлиси “банкирлар” “Истиқлол” билан ўйинда бирорта ҳам сариқ карточка олмасдан бошқаларга намуна бўлди.\n* Аксинча ушбу турда энг кўп огоҳлантириш олган жамоа эса “Пахтакор-2” бўлди, 5та сариқ!\n* 6-турда бош ҳакам томонидан қизил карточка олиб майдонни барвақт тарк этган ўйинчи ҳам учради.\n* Ушбу қизил карточка “Обод” – “Чуст-Пахтакор” учрашувида қайд этилиб, у мезбонлар аъзоси Ғайрат Умировга кўрсатилган!\n6ТА ЎЙИННИ ЖАМИ 2802ТА ТОМОШАБИН КУЗАТДИ!\nОртда қолган турнинг жами 6та ўйинига ҳаммаси бўлиб 2802 нафар томошабин қадам ранжида қилган! Бу ҳар бир баҳсга ўртача 467тадан мухлис деганидир! Албатта битта ўйинга ишқибозлар ташрифи 500тадан ошмаётгани ачинарлидир. Гарчи ушбу мақоламизни биринчи лиганинг айрим клуби раҳбарлари ўқисада, афсуски улар ҳам томошабинларнинг стадионга ташрифини ошириш учун турли хил лойихаларни ишлаб чиқмайди.\nЭътибор беринг: “Бунёдкор-2” – “Локомотив-БФК” учрашувига атига 23та (!!!) ишқибоз кирган!\nТошкентда ўтган “Обод” – Чуст-Пахтакор” тўқнашувини эса 58та (!!!) мухлис бевосита стадиондан туриб кузатгани учрашув қайдномасида кўрсатилган.\nЭнг кўп томошабин эса Уйчида кечган “Хотира-79” – УзДонгЖу” баҳси бўлди. 1630та томошабин!\n1630та томошабинни биринчи лига ўйинида энг юқори кўрсаткич бўлгани, лигага бўлган эътибор қай даражада эканлигини кўрсатиб турибди. Афсуски бу нарса мана бир неча турларки беэътибор қолдирилиб келмоқда.\n«Хотира-79» – «Уз-Донг-Жу» – 2:0. 1630 томошабин.\n«Косонсой» – «Қўқон-1912» – 1:4. 828 томошабин.\n«Истиқлол» – «НБУ-Осиё» – 2:3. 153 томошабин.\n«Пахтакор-2» – «Оқтепа» – 2:2. 110 томошабин.\n«Бунёдкор-2» – «Локомотив-БФК» – 1:0. 23 томошабин.\n«Обод» – «Чуст-Пахтакор» – 2:3. 58 томошабин.\n6-ТУРДАН КЕЙИНГИ ВАЗИЯТ\n1 Косонсой 6 4 0 2 13 - 9 4 12\n2 Қўқон-1912 6 3 3 0 9 - 2 7 12\n3 Оқ-тепа 6 3 1 2 11 - 8 3 10\n4 Хотира-79 6 3 1 2 8 - 6 2 10\n5 УзДонгЖу 6 3 0 3 9 - 9 0 9\n6 Обод 6 3 0 3 10 - 10 0 9\n7 НБУ-Осиё 6 3 0 3 8 - 8 0 9\n8 Бунёдкор-2 6 2 1 3 6 - 7 -1 7\n9 Истиқлол 6 2 1 3 10 - 14 -4 7\n10 Чуст-Пахтакор 6 2 0 4 7 - 11 -4 6\n11 Локомотив БФК 6 1 3 2 4 - 6 -2 6\n12 Пахтакор-2 6 1 2 3 5 - 10 -5 5\nИсроил Турсунов («Истиқлол») – 6та.\nАбдураззоқ Жўраев («Косонсой») – 4та.\nМаъруф Аҳмаджонов («Оқ-тепа») – 4та.\nАбдулатиф Абдуқодиров («НБУ-Осиё») – 4та.\nИсломбек Исоқжонов («Хотира-79») – 4та.\nФарҳод Шокиров («Чуст-Пахтакор») – 4та.\nБугун мамлакатимизнинг бир қатор шаҳар ва туманларида биринчи лиганинг 7-тур ўйинлари бўлиб ўтади. Унда мухлислар қуйидаги қарама-қаршиликка гувоҳ бўлади.\n7-тур. 4 май (якшанба)\n“Чуст-Пахтакор” – “Оқ-тепа”\n“Локомотив-БФК” – “НБУ-Осиё”\n“Қўқон-1912” – “Истиқлол”\n“Уз-Донг-Жу” – “Пахтакор-2”\n“Бунёдкор-2” – “Хотира-79”\n“Обод” – “Косонсой”


Давлат тилида иш юрита олмаймизми? - blog.xabar.uz\nДавлат тилида иш юрита олмаймизми?\n«Ўзбекистон Республикасининг давлат тили тўғрисида»ги Қонунига амал қилинмаётгани хусусида блогер мулоҳазаси\n2 сентябрь куни Ўзбекистон халқи узоқ кутган ҳодиса юз берди. Ўзбекистон президенти Шавкат Мирзиёев «Валюта сиёсатини либераллаштириш бўйича биринчи навбатдаги чора-тадбирлар тўғрисида»ги фармонни имзолади. Фармоннинг рус тилидаги матни 3 сентябрь куни president.uz сайтига жойланди.\nЎзбекистонда бўлаётган ўзгариш ва қонунчиликдаги янгиликлардан хабардор бўлишни истаган фуқаро сифатида бунга бефарқ бўлмадим. Янги фармонни ўз она тилим ва давлат тили ҳисобланмиш ўзбек тилида ўқигим келди. Lex.uz ва uza.uz сайтларидан фармон матнини топа олмагач, president.uz сайтини кўздан кечирдим. «Фармонлар» деган бўлимда 28 август куни имзоланган фармон турибди. Уччала сайтни титкилай-титкилай, очиғи, чарчадим.\nPresident.uz сайтининг рус тилидаги версиясида фармоннинг рус тилидаги матни ва президент янги фармонни имзолагани ҳақида хабар турибди (Ўзбекистон Миллий ахборот агентлиги, «Халқ сўзи» газетаси ва президент расмий сайтининг ўзбек тилидаги версиясида янги фармон имзолангани тўғрисида хабар ҳам берилмаган). Фармон тўғрисида ўзбек тилидаги норасмий ахборот сайтлари ёзди. Янги фармон ҳақидаги хабарда эса president.uz сайтидаги рус тилидаги хабарга ҳавола беришди.\nЎзимни худди ССРИ даврида яшаётгандек ҳис қилдим.\nЎзбекистон президенти фармони фақат рус тилида эълон қилинса ва бу ҳақида ўзбек тилидаги расмий ахборот манбалари хабар бермаса.\nХусусий нашрлар эса фармонни рус тилидаги матндан ўзбек тилига ўзлари таржима қилиб олса.\nВа бу воқеа Ўзбекистон мустақиллигининг 26 йиллиги тантанали нишонлангандан икки кун ўтиб содир бўлса.\nБош қомусимизнинг 4-моддасида «Ўзбекистон Республикасининг давлат тили ўзбек тилидир», деб ёзиб қўйилганини ҳамма яхши билади.\nЯқинда ўзбек тилига давлат тили мақоми берилганига 28 йил тўлади. 28 йил давомида тилимиз давлат тили даражасига чиқа олмаганини қандай тушуниш мумкин? Ёки янги фармон фақатгина русийзабон аҳоли учун тааллуқлими? Рус тилини билмайдиган аҳоли президент фармони ҳақида ахборот олишга ҳаққи йўқми?\nВаҳоланки, «Ўзбекистон Республикасининг давлат тили тўғрисида»ги Қонуннинг 8-моддаси биринчи қисмида қуйидагилар битилган: «Ўзбекистон Республикасининг қонунлари, давлат ҳокимияти ва бошқарув органларининг бошқа ҳужжатлари давлат тилида қабул қилинади ва эълон этилади. Бу ҳужжатларнинг таржималари бошқа тилларда ҳам эълон қилинади.»\nЯъни президент фармони, аввало, ўзбек тилида тайёрланиши ва эълон қилиниши лозим. Расмий нашрларда унинг бошқа тиллардаги, хусусан, рус тилидаги таржимаси берилиши керак. Нима учун фармон матнини тайёрлашга масъул кишилар давлат тилига ва Ўзбекистон Республикаси қонунига нисбатан масъулиятсизлик билан ёндошишди? Фармоннинг ўзбек тилидаги матнини тайёрлаш ва уни матбуотда эълон қилиш мушкул вазифамиди?\nЭҳтимол, бу президент девонидаги айрим мулозимларнинг эътиборсизлиги ва ўз вазифасига нисбатан жавобгарлик ҳиссини туймагани оқибатидир. Бу ерда, аввало, фуқароларнинг давлат тилида ахборот олиш ҳуқуқлари бузилмоқда. Бошқа томондан эса норасмий ахборот манбалари фармонни ўзбек тилига ўгиришда хатоликка йўл қўйиши ёки нотўғри жумлани танлаши мумкинлиги, натижада эса президент фармони нотўғри тушунилиши ва хато талқин қилиниши мумкин.\nАфсуски, президент чиқарган норматив ҳужжатларнинг фақат рус тилида эълон қилиниши биринчи марта содир бўлиши эмас. 21 август санасидан 3 сентябрь санасига қадар муддатда president.uz сайтида жами 25 та норматив ҳужжат, жумладан, 8 та фармон ва 17 та қарорнинг имзолангани тўғрисида хабар берилгани ҳолда, фақатгина 12 та ҳужжат матни (6 та фармон ва 6 та қарор) ўзбек тилида эълон қилинган. Қолган 13 та норматив ҳужжат имзолангани ҳақида фақат рус тилида ахборот берилган.\nЛекин мазкур ҳужжатларнинг ўзбекча матнини ҳеч ким суриштириб ўтирмайди. Чунки уларнинг ижросини таъминлашга масъул давлат ташкилотлари «Ўзбекистон Республикасининг давлат тили тўғрисида»ги Қонунга зид равишда рус тилида иш юритишга ўрганиб қолган. Вазирликларнинг ички буйруқ ва расмий хатлари кўпинча рус тилида тайёрланади. Жуда лозим топилсагина ўзбек тилига таржима қилинади. Рус тилида иш юритишни билмаслик кўпинча вазирликларга ишга кириш имкониятини йўққа чиқаради.\nГоҳида ўзбек тилида иш юрита оладиган кадрлар етишмаслиги баҳона қилинишини кўрамиз. Бундай важ келтиришнинг ўзи кулгили. Чунки таълим муассасаларида «Давлат тилида иш юритиш» курси ўқитилади.\nБундан бир неча йил олдин темирйўл бошқармасида ишлайдиган танишим айтган эди. Раҳбарият рус тилида иш юритишни биладиган кадрлар камайиб бораётганидан нолир экан. Ташкилот рус тилини билмайдиганлар ишга қабул қилмас экан. Аслида, раҳбарият ўзбек тилида саводи яхши бўлган ходимларни ишга олиш ва ҳужжатларни давлат тилида юритишга ўтиш тўғри қарор бўлишини англаб етиши лозим эди.\nШу ерда қизиқ бир факт. АҚШ деган мамлакатда расмий давлат тили деган тушунча йўқ. «Давлат тили тўғрисида»ги қонун қабул қилинмаганига қарамасдан, кўпмиллатли Америкада бир неча асрдан бери меъёрий ҳужжатлар фақат инглиз тилида қабул қилинади. АҚШ президенти мамлакат тарихида фақат бир марта инглиз тилида бўлмаган ҳужжатга имзо чеккан.\n1794 йилда АҚШ ҳамда Усмонли турклар давлати ўртасида Америка савдо кемаларининг мусулмон давлати денгиз ҳудудларида хавфсиз ҳаракатланишини кафолатловчи келишув матни араб тилида ёзилган. Битимга кўра, АҚШ давлати Усмонли империясига 12 минг долларга тенг тўловни олтин билан тўлаган.\nЎз вақтида Олий Кенгаш «Давлат тили тўғрисида»ги қонунни қабул қилиши мустақиллик учун ташланган муҳим қадам бўлган эди. Мазкур ҳужжат бугунги кунгача ҳуқуқий қийматини йўқотмаган энг кекса қонун ҳисобланади. Аммо 28 йилдан бери бу қонунга биров амал қилай демайди.\nҲар йили 21 октябрь санаси арафасида тил масаласи оммавий ахборот воситаларини айланиб чиқади, ўқув муассасаларида тил байрамига бағишланган тадбирлар, шоир ва ёзувчилар билан учрашувлар ўтказилади, Алишер Навоий, Бобур, Огаҳий асарлари мақталади, шеър ва ғазаллар мутолаа қилинади, мушоиралар ўтказилади, ўзбек тилининг нақадар бойлиги ҳақида маърузалар қилинади, Абдулла Ориповнинг «Она тилим» шеъри баралла ўқилади.\nОктябрь тугаши билан тил масаласи ҳамманинг ёдидан кўтарилади. Ҳеч ким қонунга амал қилиш ҳақида бош қотирмайди. Кўчадаги рекламаю баннерларда эълонлар русча ёзилишига кўникиб кетганмиз. Журналистлар ҳар замонда буни танқид қилиб қўйишади. Аммо вазият ўзгармайди.\nСабаби оддий. Муаммонинг илдизи пастда эмас, юқорида. Муаммо қонун ижросини таъминлаши керак бўлган ташкилотларнинг ўзи бу қонунга амал қилмаётганида.\nҚачонки юқори даражали ижро органлари тўлиқ ўзбек тилида иш юритишга ўтса, ана ўшанда мамлакат аҳолисининг 90 фоизи президент фармонларининг давлат тилидаги таржимаси чиқишини кутиб ўтиришга мажбур бўлмайди.\nҚачонки қонун чиқарувчи органимиз бўлган Олий Мажлисимиз қонунлар ижроси устидан парламент назоратини амалга оширса, ўшанда ижро органларида масъулият пайдо бўлади.\nҚачонки давлат ташкилотлари ходимларни ишга қабул қилишда рус тили бўйича саводхонлигини эмас, давлат тилида иш юрита олиш салоҳиятини олдинги ўринга қўйса, ўшанда кадрлар муаммоси баҳона қилинмайди.\nАммо унгача ҳали кўп кутишимизга тўғри келадиганга ўхшайди.\n1-Изоҳ: Блогпост 2017 йил 3 сентябрь куни ёзилган ва 21 октябрда Sof.uz сайтида эълон қилинган.\n2-Изоҳ: «Валюта сиёсатини либераллаштириш бўйича биринчи навбатдаги чора-тадбирлар тўғрисида»ги фармоннинг ўзбекча матни Ўзбекистон Миллий ахборот агентлиги сайтига бир кун кечикиб, 4 сентябрь куни соат 18:35 да қўйилди ҳамда «Халқ сўзи» газетасининг 5 сентябрь сонида эълон қилинди.\n3.67 / 23\n5 Бахтиёр Шералиев 19/05/2018\nMuallifga faqatgina yashang, barakalla deyishim mumkin xolos! Amerikaliklar tili bilan aytganda "short and sweet"\n3 Нигора Умарова 19/05/2018\n4 Мақсуд Саломов 19/05/2018\n4 Шунқор Чориев 19/05/2018\n4 Саид-Абдулазиз Юсупов 19/05/2018\n4.5 Умид Гафуров 19/05/2018\n5 Маҳсуджон Асқаров 19/05/2018\n4.5 Тўлқин Юсупов 19/05/2018\n4 Мубашшир Аҳмад 20/05/2018\n4.5 Иноят Садикова 21/05/2018\n3.5 Давронбек Тожиалиев 21/05/2018


Ҳарбий хизматчилар учун янги кўкрак нишони таъсис этилди - Zamin.uz\n11:26 / 30.05.2018\nЎзбекистон Мудофаа вазирлигининг “Jangovar hamdo’stlikni mustahkamlashdagi xizmatlari uchun” кўкрак нишони таъсис этилди. Бу ҳақда Мудофаа вазирлиги матбуот хизмати хабар бермоқда.\nКўкрак нишони Ўзбекистон Республикаси Мудофаа вазирининг ўринбосарлари ва ҳарбий округ қўшинлари қўмондонларининг тақдимномаси бўйича ёки вазир қарори асосида тантанали вазиятда топширилади.\nМукофотга сазовор бўлганларга кўкрак нишони билан биргаликда мудофаа вазири номидан фахрий ёрлиқ топширилади. Шунингдек, тақдирланган ҳарбий хизматчиларга (хорижий давлат фуқаролари бундан мустасно) энг кам ойлик иш ҳақининг 3 баробари миқдоридаги пул мукофоти берилади.\nКўкрак нишони ҳақида:\nКўкрук нишони кумуш ва тилла рангдаги металл қоришмадан тайёрланган бўлиб, бир-бирининг устига туширилган, умумий марказга эга, турли ўлчамдаги учта саккиз қиррали юлдуз шаклига эга. Нишоннинг олд томонида айлана марказидаги яшил фонда рамзий маънодаги қўл бериб кўришаётган тилла суви юргизилган қўл фрагментлари, мовий рангдаги глобус, Ўзбекистон харитаси ва кабутарлар тасвирланган; глобус атрофида – тилла рангдаги лавр новдаларининг рельефли тасвири акс этган; лавр новдалари атрофида – мовий фондаги оқ ҳарфлар билан айлана бўйлаб бир қатор қилиб ёзилган “Jangovar hamdo’stlikni mustahkamlashdagi xizmatlari uchun” ёзувини саккиз қиррали юлдуз ажратиб туради. “Замин” янгиликларини “Инстаграм”да кузатиб боринг\nЎзбекистонда “Маҳалла ифтихори” кўкрак нишони таъсис этилди


Redmi дегани – фақат смартфон эмас: RedmiBook 14 ноутбуки ҳам шу ойдаёқ чиқади! - Terabayt.Uz\nRedmi дегани – фақат смартфон эмас: RedmiBook 14 ноутбуки ҳам шу ойдаёқ чиқади!\nXiaomi корпорацияси Redmi брендини мустақил қилиб ажратгач, у фаол тарзда бир нечта моделда смартфонлар тақдим этди. Аммо у фақатгина арзон телефонлар ишлаб чиқарувчиси сифатида танилмоқчи эмас, масалан...\nЎҚИНГ: Атиги 120 долларлик Redmi 1A намойиш қилинди, лекин у смартфон эмас!\nМазкур бренд ўзининг флагманларини Redmi K20 деб номлаётгани ва мазкур туркумнинг иккита смартфони шу ойдаёқ тақдим этилиши ҳақида хабар берганмиз. Энди маълум бўлишича, Redmi улар билан бирга ўзининг илк ноутбукини ҳам намойиш этмоқчи!\nМазкур гаджет RedmiBook 14 деб аталади ва у аллақачон Bluetooth SIG сайтида «кўринди». Каталог рақами XMA1901-XX бўлган ушбу ноутбук Bluetooth 5.0 стандартини қўллаб-қувватлайди.\nНомига қараганда, RedmiBook 14’нинг дисплейи диагоналига 14 дюймлик ўлчамга эга бўлади. Тахминларга кўра, унда тасвир аниқлиги Full HD форматида бўлган IPS матрицаси қўлланади. Мазкур ноутбукнинг Intel процессори базасида ишлаши ҳам тасдиқланган.\nRedmi K20 туркуми флагманларининг ҳамда RedmiBook 14 ноутбукининг намойиш санаси ҳозирча аниқ эмас. Terashop.uz интернет-дўконимизда эса айрим компанияларнинг турли русумлардаги ноутбукларини 2 119 000 сўмдан бошланган нархларда харид қилиш мумкин.\nЎҚИНГ: Lenovo дунёдаги илк қайишқоқ экранли ноутбук – ThinkPad X1’ни намойиш этди!\n#Xiaomi #ноутбук #Xiaomi RedmiBook 14


Қайни поччасини пичоқлади » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Қайни поччасини пичоқлади\nВилоят ички ишлар бошқармаси томонидан Шароф Рашидов туманининг Учтепа маҳалласида уюштирилган жиноят муҳокамасида одатдагидек шу ҳудудда яшовчилар, ҳокимлик, ички ишлар, прокуратура, ўзини ўзи бошқариш органлари вакиллари қатнашишди. Ва одатидагидек тадбир аввалида содир этилган жиноят тафсилотлари баён қилинди.\nМаълум бўлишича, 9 апрель куни соат 23.30 лар атрофида Шароф Рашидов тумани, Қизлартепа маҳалласи, “Чорвадор-1” кўчасида яшовчи, 1991 йилда туғилган Н.Н. қайрилма пичоқ билан туманнинг Учтепа маҳалласи, “Пахтакор-2” кўчасида истиқомат қилувчи, 1986 йилда туғилган поччаси О.Л.нинг жонига қасд қилган.\nЮракка етказилган пичоқ зарби натижасида жабрланувчи шифохонага йўл олган автоуловда жон берган. Воқеа жойидан қочиб кетган жиноятчи эртаси куни ички ишлар ходимлари томонидан ушланди. Қотилликка эр-хотин ўртасидаги жанжал сабаб бўлган. Опаси А.А.нинг телефон қўнғироғидан сўнг жигарининг ҳимоясига отланган ука пичоқ орқали поччасининг зуғумларига чек қўймоқчи бўлди.\nҚотил жаҳлни босолмаслик ортидан жиноий мақсадига тўлалигича эришди. Аммо буёғи нима бўлади? Айбдор муайян муддатга қамалади, ўзининг ҳам бошига етган поччасининг ҳам фарзандлари ота меҳридан бенасиб қолишади. Бундан ким ютди, ким ютқазди?\nМуҳокама давомида шулар ҳақида сўз юритилар экан, қайсидир маънода, жиноятчини оқлаганлар бўлди. Худди шундай, муқаддам ўғрилиги учун судланган, турмуш ўртоғини урганлиги учун маъмурий жавобгарликка тортилган марҳумни илиқ сўзлар билан эслаганлар бўлди. Аксинча, ҳар икколовидан норозилар топилди. Худди шундай, эридан ажралган, укасини қамоққа кузатаётган аёл ва унинг яқинларини қоралайдиганлар ҳам учради.\nБилдирилган фикр ва мулоҳазалардан аён бўлдики, эр-хотин ўртасида тез-тез жанжаллар бўлиб турган. Аёл турмуш ўртоғининг топиш-тутишидан, унга муносабатидан қониқмаган. Оиладаги жанжалига қайнилар ҳам вақти-вақти билан аралашиб туришган. Қисқаси, вазият мураккаблашиб бораверган. Шу маънода, масалага етарлича эътибор қаратмаган ўзини ўзи бошқариш органлари, ҳокимлик, ҳуқуқ-тартибот идоралари, хотин-қизлар қўмитаси масъуллари танқид қилинди.\nШунингдек, фарзанд тарбиясидаги нуқсонлар, жойларда кузатилаётган салбий ҳолатларга бефарқлик, спиртли ичимликларнинг ноқонуний савдоси оқибатида содир бўлаётган ҳуқуқбузарлик ва жиноятлар ҳақида ҳам сўз юритилди. Йиғилиш давомида кўпчилик томонидан билдирилган хулоса шу бўлдики, келгусида бундай ҳодисаларга йўл қўймаслик учун барча имкониятлар ишга солиниши лозим.\nАйтиш жоизки, бу каби жиноят муҳокамалари вилоятимизнинг барча ҳудудларида уюштирилмоқда. Жараёнда профилактик тадбирларни кучайтириш, жамиятга хавф туғдириши мумкин бўлган омилларни бартараф этиш, шу орқали тинчлик ва осойишталикни таъминлаш масаласига алоҳида эътибор қаратилаётир.


04:21 25 Октябр 2020\n15:24 22.10.2019 (Янгиланган 17:04 22.10.2019) Ҳавола олиш\nТОШКЕНТ, 22 окт – Sputnik. Агентлик директори қайд этишича, стратегик объект қуриладиган майдонда муҳандислик-қидирув ишлари, лойиҳа бўйича умумий келишувлар ва муҳокамалар олдиндан ўрнатилган жадвал асосида амалга оширилмоқда.\n“Асосий контракт шартларини йил охиригача расмийлаштиришни режалаштиряпмиз. Бунинг баробарида РФнинг АЭС қурилишига ажратадиган давлат кредити шартларини келишиб олиш юзасидан ҳам муҳокамалар олиб борилмоқда. Шундай қилиб, лойиҳа якуний қиймати ва уни амалга ошириш параметрлари аниқлаштирилганидан кейингина бевосита асосий ишларга ўтамиз”, - қайд этди Мирзамаҳмудов.\nЛойиҳани татбиқ этишда Россия Федерацияси нормативлари асос қилиб олинган. Муҳандислик-қидирув ишларини олиб боришда ушбу меъёрлар аллақачон қўлланилиб келинмоқда. Аммо келгуси босқичлар учун қатор ҳолатлар бўйича мазкур нормативларнинг амалдаги ўзбек қонунчилиги ва маҳаллий воқеликларга мослаштирилиши талаб этилади. Ҳозирда бу борада барча фарқли омиллар келишилиб, тасдиқланиш учун тайёрланмоқда.\nАгентлик раҳбари АЭС қурилиши бўйича жамоатчилик эшитувлари ҳам олиб борилиши тўғрисида гапирар экан, унда истак билдирган ҳар қайси қўшни мамлакат иштирок эта олишини эслатди. Сўзининг якунида, Ж.Мирзамаҳмудов АЭС қурилиши ҳар бир давлатнинг суверен ҳуқуқи бўлиб, лойиҳа хусусида қарорлар қабул қилиниши Ўзбекистон миллий қонунчилиги асосида амалга оширилишини қайд этиб ўтди.\nГлава "Узатома": до конца года планируем определить сумму контракта и кредита по АЭС


Тошкент шаҳар. 2 500 000 сўм истеъмолчи фойдасига қайта ҳисоб-китоб қилинди – istemol.uz\nТошкент шаҳар. 2 500 000 сўм истеъмолчи фойдасига қайта ҳисоб-китоб қилинди\nОлмазор туман истеъмолчилар ҳуқуқларини ҳимоя қилиш жамиятига Федерациянинг ишонч телефони орқали Шайхонтоҳур тумани, Марказ 14, 7 уй, 98 хонадонда яшовчи фуқаро Ю.Акбарованинг мурожаати келиб тушди.\nИстеъмолчи ўз аризасида Олмазор тумани, “Жомий бозори” ҳудудида жойлашган савдо дўконидан МДФ эшикни 2 500 000 сўмга харид қилгани, аммо дўкон ходимлари томонидан эшик сифатсиз ўрнатилиб, қониқарсиз хизмат кўрсатилганлигидан норозилигини маълум қилган.\nШундан сўнг, ушбу аризага аниқлик киритиш мақсадида туман жамияти ходимлари томонидан жойига чиқиб ўрганилганда, тадбиркор томонидан ҳақиқатдан ҳам истеъмолчига сифатсиз хизмат кўрсатилганлиги аниқланди. Жамият мутахассислари томонидан тадбиркорга қонун талаблари юзасидан тушунтириш ишлари олиб борилгандан сўнг тадбиркор томонидан қисқа вақт ичида истеъмолчининг барча талаби тўлиқ қондирилиб, истеъмолчи фойдасига 2 500 000 сўм қайта ҳисоб-китоб қилинишига эришилди.\nPrevious Post:Бухоро вилояти. Бажарилмаган хизматлар учун ҳақ олинмайди\nNext Post:Фарғона вилояти. Қувасойда сайёр қабул